Pengutip sampah terperangkap dalam longkang tiga hari
Oleh KOSMO!

26 November 2020, 7:27 pm
BEIJING – Seorang pengutip sampah yang didapati terperangkap di dalam saluran longkang selama tiga hari berjaya diselamatkan di Kunming, Yunnan, China, baru-baru ini, lapor akhbar The Sun.
Lelaki tersebut diselamatkan selepas seorang pelajar sebuah sekolah memandu terdengar bunyi dari bawah tanah sebelum menyedari terdapat dua batang jari terkeluar dari lubang penutup saluran longkang berkenaan.
Seorang tenaga pengajar sekolah memandu itu berkata, lelaki tersebut dikatakan sedang mengutip sampah di kawasan berkenaan sebelum sesat dan tidak menjumpai jalan pulang.
“Dia mengutip sampah di sepanjang terusan berhampiran sebelum memasuki longkang bertutup itu dan tidak jumpa jalan keluar.
“Sekolah memandu ini agak besar dan ia dibina di atas saluran longkang yang mempunyai sambungan ke banyak tempat. Saya tidak terkejut jika dia boleh tersesat,” katanya.
Bomba mengambil masa 30 minit untuk menyelamatkan mangsa. – YUNNAN TV
Sejurus menyedari lelaki tersebut terperangkap di dalam saluran berkenaan, mereka terus menghubungi pihak bomba yang mengambil masa hanya 30 minit untuk menyelamatkan mangsa.

Sementara itu, seorang anggota bomba dari Briged Bomba Luosiwan, Li Haonan berkata, ketika menjalankan operasi menyelamat, mereka perlu melakukannya dengan berhati-hati supaya mangsa tidak tercedera.
“Kami tidak boleh menggunakan peralatan berat kerana ia boleh mencederakan mangsa, jadi kami terpaksa menggunakan tukul untuk memecahkan konkrit di sekeliling penutup saluran longkang tersebut.
“Kami turut memberinya air minuman kepada mangsa bagi memastikannya terhidrat sebelum mengeluarkannya dari saluran longkang itu,” ujarnya.
Tambah Haonan, mangsa kemudian dikejarkan ke hospital berhampiran untuk mendapatkan rawatan lanjut. – Agensi


Penambahbaikan Belanjawan 2021 bukti PN terbuka terima pandangan -PM
26 November 2020, 5:58 pm
PETALING JAYA- Perdana Menteri, Tan Sri Muhyiddin Yassin menyifatkan penambahbaikan dalam Belanjawan 2021 yang diluluskan di peringkat dasar hari ini membuktikan kerajaan Perikatan Nasional (PN) adalah sebuah kerajaan yang bersikap terbuka.
Sambil melahirkan rasa syukur, beliau berkata, penambahbaikan Belanjawan 2021 itu telah mengambil kira pandangan pelbagai pihak termasuk ahli-ahli Parlimen yang mengambil bahagian ketika perbahasan Rang Undang-undang Perbekalan 2021.
“Saya ingin menegaskan bahawa Kerajaan PN adalah sebuah kerajaan yang sentiasa bersikap terbuka dalam menerima sebarang pandangan, teguran dan kritikan.
“Semoga Belanjawan 2021 ini akan menjadi pemangkin kepada usaha untuk mensejahterakan kehidupan rakyat dan negara,” katanya dalam satu kenyataan di akaun Facebook beliau.
Katanya, pendirian ahli-ahli Parlimen yang menyokong belanjawan tersebut membuktikan mereka menjunjung tinggi titah Yang di-Pertuan Agong yang mahu ahli-ahli politik mengetepikan sementara politiking bagi membolehkan belanjawan ini diluluskan tanpa gangguan.
“Saya ingin merakamkan ucapan terima kasih kepada semua ahli Parlimen terutamanya ahli-ahli Parlimen PN, Barisan Nasional, Gabungan Parti Sarawak dan Parti Bersatu Sabah yang telah menyokong Belanjawan 2021 sehingga diluluskan di peringkat dasar.

“Sokongan ini membuktikan kematangan ahli-ahli Parlimen dalam membuat keputusan penting dengan meletakkan kebajikan, keselamatan nyawa dan kesejahteraan rakyat sebagai keutamaan mendahului perkara-perkara lain,” ujar beliau. -K! ONLINE


RPM tidak diserbu SPRM, sedia beri kerjasama – Sheila Majid
Oleh SAIRUL ZAMRI MISRANI

26 November 2020, 6:39 pm
PETALING JAYA – Penyanyi yang juga Pengerusi Recording Performers Malaysia (RPM), Datuk Sheila Majid menyangkal sekeras-sekerasnya laporan mendakwa pejabat RPM diserbu Suruhanjaya Pencegahan Rasuah Malaysia (SPRM) berhubung siasatan isu penyalahgunaan dana kutipan royalti hak cipta lagu.
Sheila atau nama sebenarnya, Shaheila Abdul Majid, 55, menegaskan, tiada istilah serbuan, sebaliknya RPM hanya dihubungi SPRM dan diminta memberikan kerjasama.
Sebagai pengerusi katanya, dia bersama ahli lembaga pengarah RPM yang lain juga sedia memberikan sepenuh kerjasama tanpa berselindung mengenai isu royalti yang sedang hangat diperkatakan.
“Serbuan apa semua itu tidak benar sama sekali. Kami hanya dihubungi menerusi panggilan telefon dan diminta untuk memberikan kerjasama.
“Kami sedia untuk itu. Segala dokumen terlibat seperti diminta juga sudah kami sediakan bagi membantu siasatan,” ujarnya kepada Kosmo Online!
Tambah penyanyi yang popular dengan lagu Sinaran itu, dalam perbualan bersama SPRM, kedua-dua pihak juga bersetuju untuk mengadakan satu pertemuan, namun belum ada sebarang ketetapan.

“Baru-baru ini SPRM ada menghubungi RPM dan menyatakan hasrat untuk bertemu dalam satu tempoh ketetapan yang akan dinyatakan nanti.
“Menerusi panggilan itu juga, SPRM memohon RPM menyediakan segala dokumen yang diperlukan bagi melengkapkan dan melancarkan siasatan dan penelitian,” katanya.
Terdahulu Persatuan Karyawan Malaysia (Karyawan), Datuk Freddie Fernandez mendesak Sheila meletakkan jawatan atas ketidakkeupayaannya menguruskan hal royalti artis sejak menerajui badan tersebut tujuh tahun lalu.
Sheila menyatakan, RPM turut tidak akan mengeluarkan apa-apa kenyataan mengenai isu berkenaan hingga proses siasatan selesai
Semalam, SPRM mengesahkan telah menyerbu empat pejabat badan pengurusan royalti artis bagi memulakan siasatan itu berkenaan.
Antara pejabat yang diserbu termasuk RPM, Public Performance Malaysia (PPM), Badan Pengutip Royalti Hak Pelaku dan Persembahan Artis (PRISM) dan Badan Perlindungan Hak Cipta Muzik (MACP). – K! ONLINE


Lima jam tunggu giliran saringan Covid-19
Oleh NOOR HASLIZA NUSI

26 November 2020, 6:39 pm
GEORGE TOWN – Pekerja di sebuah kilang di Bayan Lepas di sini terpaksa beratur panjang untuk menunggu giliran lebih lima jam bagi menjalani ujian saringan Covid-19 sejak pukul 10 pagi tadi.
Difahamkan, ujian saringan yang dijalankan oleh syarikat kesihatan persendirian berdaftar itu membabitkan lebih 5,000 pekerja dan operator kilang pengeluaran produk elektronik berkenaan.
Ini berikutan terdapat laporan kes positif pandemik itu melibatkan pekerja kilang berkenaan baru-baru ini.
Tinjauan Kosmo! di pekarangan kilang terbabit tengah hari tadi mendapati berlaku kesesakan sehingga rata-rata mereka mengeluh disebabkan terpaksa menunggu giliran lebih lama selain ada yang dikatakan gagal mematuhi penjarakan fizikal.
Seorang operator yang hanya mahu dikenali sebagai Aina, 20-an, berkata, dia terpaksa menunggu lebih lima jam sejak pagi tadi selepas diarah majikan supaya hadir menjalani ujian saringan Covid-19 menerusi khidmat pesanan ringkas (SMS).
Dakwanya, hampir ribuan pekerja datang seawal pukul 7 pagi dan keadaan menjadi sesak dengan pekerja-pekerja sehingga ada dalam kalangan mereka gagal mematuhi prosedur standard operasi (SOP).

“Saya terkejut sebaik sampai pagi tadi dan memilih untuk menunggu di luar bagi mengelak berhimpit.
“Sehingga kini kami tidak diberi maklumat yang jelas berkaitan kes positif Covid-19 membabitkan pekerja kilang berkenaan,” katanya yang sudah bekerja hampir lima tahun di situ.
Setakat semalam, terdapat 14 kes baharu Covid-19 direkodkan di negeri ini dengan jumlah kumulatif kes positif sebanyak 1,809 kes. – K! ONLINE


Kilang proses barangan getah bakal diheret ke mahkmah
Oleh MOHAMAD FAHD RAHMAT

26 November 2020, 6:07 pm
KLUANG – Sebuah kilang memproses barangan getah di sini bakal menjadi majikan pertama di negeri ini diheret ke mahkamah kerana gagal mematuhi Akta Standard Minimum Perumahan, Penginapan dan Kemudahan Pekerja 1990 (Akta 446).
Pengarah Tenaga Kerja Negeri Johor, Zaini Yaacob berkata, pihaknya sudah memberi tempoh dan amaran kepada majikan itu untuk memohon Perakuan Penginapan yang dikuatkuasakan sejak Jun lalu namun pemiliknya masih gagal berbuat demikian.
“Empat kertas siasatan dibuka terhadap pemilik kilang itu atas kesalahan terbabit mengikut Seksyen 24D(1), Akta 446 kerana tiada Perakuan Penginapan.
“Serbuan pada awal pagi tadi disertai 25 pegawai dan kakitangan dibuat di empat premis menempatkan penginapan pekerja kilang berkenaan di sekitar daerah ini.
“Dalam serbuan itu kami mendapati keadaan asrama pekerja berkenaan tidak teratur dan pekerja terpaksa tinggal bersesak.
“Tindakan ini diambil selaras bagi memastikan hak pekerja terbela untuk mendapatkan penginapan yang selesa dan kondusif,” katanya pada sidang akhbar di JTK Kluang hari ini.

Zaini berkata, jika disabitkan kesalahan boleh dikenakan denda maksimum RM50,000 di bawah Seksyen 24D(3) akta sama.
“Manakala penyedia penginapan juga jika disabit kesalahan boleh dikenakan denda maksimum RM50,000 atau penjara tidak melebihi satu tahun atau kedua-keduanya di bawah Seksyen 24D(4) bawah akta sama,” katanya.
Beliau berkata, operasi yang dikenali dengan ‘Ops 446’ tersebut telah berjalan secara serentak di seluruh negara termasuk negeei Johor.
“Ops 446 ini adalah antara strategi JTK dalam memastikan penguatkuasaan akan berterusan sehingga majikan dan penyedia penginapan berpusat mematuhi sepenuhnya pelaksanaan Akta 446 secara menyeluruh,” katanya. – K! ONLINE


Kes kekal tiga angka, kes sembuh paling tinggi direkod
Oleh SITI A'ISYAH SUKAIMI

26 November 2020, 6:34 pm
PUTRAJAYA – Kes baharu Covid-19 hari ini kekal tiga angka dengan 935 kes dilaporkan menjadikan jumlah kes positif di seluruh negara sebanyak 60,752 kes.
Pada masa sama, sebanyak 2,555 kes sembuh dicatatkan hari ini sekali gus tertinggi sejak pandemik tersebut melanda negara dan jumlah kumulatif kes sembuh Covid-19 sebanyak 49,056 kes.
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah baharu yang dilaporkan, 931 kes adalah penularan tempatan manakala empat kes import mendapat jangkitan dari luar negara.
“Terdapat tiga kes kematian hari ini melibatkan warganegara.
“Pertambahan kes kematian berkaitan Covid-19 itu menjadikan jumlah kes kematian terkini di Malaysia sebanyak 348 kes,” katanya dalam satu kenyataan di sini hari ini.
Beliau menambah, sebanyak 110 kes positif sedang dirawat di Unit Rawatan Rapi dengan 45 kes memerlukan bantuan pernafasan. – K! ONLINE


Tengku Zafrul luah syukur di Facebook, netizen ucap terima kasih
Oleh MOHD. HUSNI MOHD. NOOR

26 November 2020, 6:02 pm
PUTRAJAYA – “Alhamdulillah, terima kasih semua”.
Itu hantaran ringkas dan cukup bermakna dikongsi Menteri Kewangan, Tengku Datuk Seri Zafrul Tengku Abdul Aziz di Facebook hari ini.
Hantaran beserta sekeping gambar Tengku Zafrul sedang mengaminkan doa bersama barisan kepimpinan tertinggi Kementerian Kewangan itu menarik perhatian netizen.
Dalam tempoh 45 minit hantaran itu dimuat naik, ia menerima 19,000 tanda suka, 2,100 komen dan dikongsi sebanyak 421 kali.
Rata-rata netizen melahirkan rasa syukur dan berterima kasih kepada Tengku Zafrul khususnya berkaitan kelonggaran pengeluaran Kumpulan Wang Simpanan Pekerja (KWSP).
Seorang netizen, Maya Sumayyah di ruangan komen memuji keterangan ditunjukkan Tengku Zafrul pada sesi penggulungan Belanjawan 2021.

“Alhamdulillah. Tahniah Tengku Zafrul kekal tenang walaupun dimaki teruk. Saya ‘salute’ sebab betul-betul nampak ketenangan pada Tengku,” katanya.
Sementara itu, Amyra Abas berkata; “Alhamdulillah. Terima kasih Tengku. Menangis saya tengok penggulungan Belanjawan tadi. Moga suri rumah macam kami tak perlu sebarang bukti untuk bagi tahu yang kami memang tengah susah.
Selain itu, Johan Saputra pula berkata; “Terima kasih Menteri Kewangan atas keprihatinan terhadap rakyat.
“Semoga terus menjadi Menteri Kewangan yang jujur dan adil dan berlandaskan syariah Islam. Saya doakan supaya Tengku Zafrul dan sekeluarga diberikan kesihatan dan dilindungi dari wabak Covid-19,” katanya.
Sementara itu, MyFamily BahriYan berkata; ” Terbaik buat kerja bukan kerana politik tetapi demi rakyat
“Tahniah dan syabas. Anda membuatkan rakyat berlapang dada di dalam keresahan dengan bebanan hutang yang sedang ditanggung. Terima kasih,” katanya. – K! ONLINE


482 kompaun PKPB dikeluarkan dalam tempoh enam hari
Oleh ISKANDAR SHAH MOHAMED

26 November 2020, 6:31 pm
SHAH ALAM – Ramai individu di Selangor didapati masih ingkar mematuhi prosedur standard operasi (SOP) ketika Perintah Kawalan Pergerakan Bersyarat (PKPB).
Jurucakap Khas Op Covid-19 Polis Selangor, Asisten Komisioner Muhammad Yazid Muhammad Yew berkata, perkara itu terbukti selepas 482 kompaun dikeluarkan dalam tempoh enam hari bermula 20 November lalu sehingga semalam.
“Statistik yang dianggap tinggi itu menunjukkan  masih wujud masyarakat tidak matang yang enggan mematuhi peraturan ditetapkan.
“Pelanggaran SOP termasuk tiada penjarakan fizikal, tidak memakai pelitup muka dan gagal mendaftar butiran diri atau suhu ketika memasuki premis,” katanya pada sidang akhbar di Ibu Pejabat Polis Kontinjen (IPK) Selangor di sini, hari ini.
Muhammad Yazid menegaskan, kompaun RM1,000 yang dikeluarkan itu mengikut Perkara 10 Peraturan-Peraturan Pengawalan Penyakit Berjangkit (PPPPB) (No.7) 2020.
Dalam perkembangan sama, beliau memberitahu, sebanyak 29,936 pemeriksaan dijalankan ke atas pelbagai premis restoran, kilang, pusat beli belah, tapak binaan dan terminal pengangkutan awam sepanjang tempoh sama.

“Kita turut mengarahkan sebanyak 2,908 kenderaan telah diarah berpatah balik selepas didapati tidak memiliki surat kebenaran rentas sempadan atau negeri,” katanya. – K! ONLINE


Hanya 11 majikan mohon perakuan penginapan di NS
Oleh KOSMO!

26 November 2020, 6:14 pm
Oleh BADRUL HAFIZAN MAT ISA
SEREMBAN – Hanya 11 daripada 5,000 majikan yang menggajikan pekerja asing di Negeri Sembilan telah membuat permohonan untuk mendapatkan perakuan penginapan di bawah Akta Standard-Standard Minimum Perumahan, Penginapan dan Kemudahan Pekerja 1990 (Akta 446) sejak September lalu.
Pengarah Jabatan Tenaga Kerja Negeri Sembilan (JTKNS), S. Tharumarajan berkata, setakat ini hanya lima majikan sudah memperoleh perakuan itu yang melibatkan 122 unit penginapan, manakala bakinya masih menunggu kelulusan.
“Akta ini dikuat kuasa bermula 1 Jun lalu dan peraturan dibuat pada 1 September dan sepatutnya pada 1 September itu, majikan sudah mula membuat permohonan, namun setakat ini 11 majikan sahaja.
“Kami rasa majikan-majikan ini belum membuat permohonan kerana mungkin merasakan bangunan mereka gunakan itu masih tidak lagi mematuhi kehendak pihak berkuasa tempatan (PBT).
“Kalau mereka memohon kepada kami tanpa dapat kelulusan ubah suai daripada PBT, kami tidak akan beri perakuan penginapan, mungkin itu sebab mereka masih belum memohon,” katanya pada sidang akhbar di Wisma Persekutuan dekat sini hari ini.

Menurutnya, JTKNS telah menjalankan pemeriksaan ke atas hampir 1,000 penginapan pekerja sejak peraturan di bawah Akta 446 dikuatkuasakan.
Ujarnya, hasil pemeriksaan tersebut mendapati sebahagian besar bangunan yang digunakan sebagai penginapan tidak mematuhi peruntukan Akta 446.
“Antara ketidakpatuhan yang dikesan adalah bangunan yang digunakan tidak sesuai, kegagalan menyediakan kemudahan minimum yang diperuntukan di bawah akta tersebut.
“Pekerja-pekerja juga ditempatkan dalam satu unit secara beramai-ramai yang mewujudkan keadaan sesak selain tahap kebersihan yang tidak memuaskan. Ini menyukarkan pematuhan prosedur operasi standard (SOP) berkenaan Covid-19,” katanya. – K! ONLINE


Kerajaan PN perlu segera laksana Belanjawan 2021
Oleh KOSMO!

26 November 2020, 6:26 pm
Oleh BADRUL HAFIZAN MAT ISA
SEREMBAN – Kerajaan Perikatan Nasional (PN) perlu segera merancang agar Belanjawan 2021 yang telah diluluskan hari ini dapat segera dilaksanakan termasuk untuk membangun daya tahan ekonomi negara.
Menyifatkan belanjawan kali ini telah melepasi halangan terbesar, Timbalan Presiden UMNO, Datuk Seri Mohamad Hasan berkata, dalam keadaan kepentingan rakyat yang sangat mendesak, Belanjawan 2021 yang telah diluluskan tersebut tentunya sangat dinanti-nantikan.
“Alhamdulillah Belanjawan 2021 telah melepasi halangan terbesar dan diluluskan demi keutamaan negara dan rakyat. Kemaslahatan rakyat sangat mendesak dan belanjawan yang diluluskan ini insya-Allah adalah intervensi yang sangat dinanti-nantikan.
“Ini adalah petanda jelas bahawa dalam keadaan sukar sebegini, kepentingan paling tinggi ialah menggandakan kebajikan, menyelamat perniagaan dan membangun daya tahan ekonomi.
“Kerajaan PN harus segera merancang agar Belanjawan 2021 dapat segera dilaksanakan tanpa ketirisan, kerenah birokrasi dan keutamaan yang tersasar,” katanya dalam kenyataan hari ini.

Rang Undang-undang Perbekalan 2021 (Belanjawan 2021) telah diluluskan di peringkat dasar pada persidangan Dewan Rakyat hari ini dengan sokongan majoriti ahli Parlimen.
Menurut Mohamad, selepas Belanjawan 2021 tersebut diluluskan, ahli Parlimen perlu terus berperanan melakukan semak dan imbang bagi memastikan belanjawan yang diluluskan dilaksana dengan sesegera mungkin dan efisien. – K! ONLINE


YDPA zahir penghargaan kepada semua ahli Parlimen
Oleh MOHD RASDAN AHMAD

26 November 2020, 5:55 pm
PETALING JAYA – Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah menzahirkan penghargaan kepada semua ahli Dewan Rakyat yang telah memberi sokongan bagi meluluskan Belanjawan 2021 pada persidangan Dewan Rakyat hari ini.
Datuk Pengelola Bijaya Diraja Istana Negara, Datuk Indera Ahmad Fadil Shamsudin berkata, baginda turut mengalu-alukan sokongan yang telah diberikan bagi kelulusan Belanjawan 2021 untuk menjamin kesejahteraan dan kelangsungan hidup rakyat serta pemulihan ekonomi negara yang terkesan akibat penularan wabak Covid-19.
“Seri Paduka Baginda turut menzahirkan penghargaan kepada ahli-ahli Dewan Rakyat yang telah mendokong titah nasihat baginda pada 28 Oktober lalu untuk memberi sokongan demi kesejahteraan dan keselamatan rakyat serta kemaslahatan negara.
“Sesungguhnya, selain daripada pemulihan ekonomi negara dan kelangsungan hidup rakyat, Belanjawan 2021 amat penting kepada kerajaan dan pihak berkuasa, khususnya petugas barisan hadapan, untuk meneruskan dan melancarkan dasar serta usaha membendung dan menangani ancaman wabak Covid-19,” jelas beliau melalui satu kenyataan hari ini.
Tambah beliau, selaku Ketua Negara, Al-Sultan Abdullah amat menghormati setiap parti politik yang berdaftar di negara ini. Baginda juga menghargai peranan dan amanah yang dipertanggungjawabkan kepada ahli-ahli Dewan Rakyat dalam membela kebajikan rakyat.
“Sehubungan itu, Seri Paduka Baginda amat menghargai komitmen dan semangat muafakat serta gandingan bahu setiap pihak kerana ia amatlah penting bagi mengekalkan momentum pemulihan ekonomi demi kesejahteraan bersama.

“Marilah kita sama merenung firman Allah S.W.T dalam Sural AnNisa, ayat 85 yang bermaksud: “Sesiapa yang memberi syafaat (bantuan dan pertolongan) yang baik nescaya ia akan memperoleh bahagian (pahala) daripadanya. Dan sesiapa yang memberi syafaat (bantuan dan pertolongan) yang buruk nescaya ia akan mendapat bahagian (dosa) daripadanya dan ingatlah Allah amat berkuasa atas tiap-tiap sesuatu”.
“Al-Sultan Abdullah turut menzahirkan keyakinan penuh kemampuan kerajaan untuk menerajui pentadbiran negara pada saat negara sedang diuji dengan pelbagai krisis ini,” jelas beliau. – K! ONLINE


Agong perkenan PGB kepada anggota PGA ditembak penyeludup
Oleh LUQMAN RIDHWAN MOHAMED NOR

26 November 2020, 5:21 pm
PETALING JAYA – Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah berkenan menganugerahkan Pingat Gagah Berani (PGB) kepada Anggota Pasukan Gerakan Am (PGA) yang terlibat dalam insiden tembakan dengan penyeludup pada Selasa lalu.
Menteri Dalam Negeri, Datuk Seri Hamzah Zainudin berkata, selain itu, kedua-dua anggota tersebut iaitu Koperal Baharudin Ramli dan Koperal Norihan Tari juga dinaikkan pangkat kepada Sarjan.
“Sebagai mengenang jasa anggota terbabit, saya bagi pihak kerajaan menjunjung kasih kepada Ke Bawah Duli Yang Maha Mulia Seri Paduka Baginda Yang di-Pertuan Agong atas perkenan baginda untuk menganugerahkan PGB kepada kedua-dua anggota terlibat.
“Tambahan daripada itu, Kementerian Dalam Negeri juga memperakukan supaya mendiang Baharudin untuk dinaikkan pangkat kepada sarjan secara posthumous dan anggota PGA yang cedera, Norihan dinaikkan pangkat secara medan,” katanya.
Beliau berkata demikian ketika menjawab soalan lisan Abdul Latiff Abdul Rahman (PAS-Kuala Krai) yang meminta Kementerian Dalam Negeri memperincikan insiden serangan terhadap dua anggota PGA tersebut. – K! ONLINE


[VIDEO] Budak hilang 52 jam ditemui lemas
Oleh ASLIZA MUSA

26 November 2020, 5:39 pm
IPOH – Seorang kanak-kanak lelaki berusia 10 tahun yang dihanyutkan arus sungai di Kampung Chepor Dalam kelmarin ditemui mati lemas hari ini selepas lebih 52 jam hilang.
Mayat Muhammad Deniss Ramadhan Amar Fizry ditemui pada pukul 2.55 petang di Sungai Kinta berhampiran Kawasan Perindustrian Lahat.
Mayat kanak-kanak itu dijumpai tersangkut pada batang pokok di tepi sungai oleh pasukan ‘rafting’ Kamparado.
Ketua Polis Daerah Ipoh, Asisten Komisioner A. Asmadi Abdul Aziz berkata, mayat kanak-kanak itu ditemui pada jarak 17 kilometer dari lokasi dia terjatuh di Sungai Chepor.
Katanya, mayat yang masih lengkap berpakaian itu dijumpai dengan beberapa kesan kecederaan di kepala dan badan.
“Mangsa dijumpai tersangkut pada batang pokok di bahagian tepi sungai. Mayat mangsa dihantar ke Hospital Raja Permaisuri Bainun (HRPB) untuk bedah siasat dan kes diklasifikasikan mati mengejut,” katanya ketika ditemui pemberita di sini hari ini.

Kosmo! semalam melaporkan, dalam kejadian kira-kira pukul 10.30 pagi itu, mangsa yang juga murid tahun empat Sekolah Kebangsaan Seri Klebang terjatuh ketika mahu menyelamatkan rakannya yang sedang mengambil selipar sebelum hanyut dibawa arus deras. – K! ONLINE


Tangkap 4 suspek, selesai 30 kes pecah kedai
Oleh MOHD RASDAN AHMAD

26 November 2020, 5:47 pm
PETALING JAYA – Sebanyak 30 kes pecah kedai yang berlaku di empat daerah iaitu Serdang, Brickfields, Petaling Jaya dan Kajang berjaya diselesaikan apabila polis dari Ibu Pejabat Polis Daerah (IPD) Serdang menahan empat suspek yang terlibat.
Ketua Polis Daerah Serdang, Asisten Komisioner Razali Abu Samah berkata, pihaknya berjaya menahan empat suspek tersebut setelah mendapat laporan dari seorang pengurus kedai serbaneka di Bandar Puteri, Puchong yang mendapati kedai itu telah dipecah masuk dan kehilangan dua unit laci wang mesin dan wang tunai dengan kerugian berjumlah RM2,094.20.
“Bertindak atas maklumat tersebut, pada 22 November lalu, Cawangan Siasatan Jenayah (D4) IPD Serdang diketuai Inspektor Shahril Azmam bersama unit Respon Team Balai Puchong telah ke sebuah rumah di Taman Bukit Serdang dan berjaya membuat tangkapan seorang lelaki berusia 41 tahun.
“Ekoran penangkapan suspek tersebut, tiga lagi tangkapan telah berjaya dilakukan membabitkan tiga orang lelaki berusia lingkungan 30 hingga 40 tahun di Pangsapuri Timur Taman Bukit Serdang,” katanya melalui satu kenyataan di sini hari ini.
Tambah Razali, hasil semakan mendapati, lelaki tersebut mempunyai 28 rekod jenayah lampau dan empat rekod narkotik, seorang lagi suspek lelaki mempunyai empat rekod narkotik manakala seorang lagi mempunyai tiga rekod narkotik, kesemua suspek juga didapati positif dadah.
“Dalam serbuan tersebut, pihak polis telah berjaya merampas alat pecah rumah termasuk empat buah telefon bimbit pelbagai jenama, tiga unit karberator motor, tiga helai sarung tangan, sehelai topeng muka, 53 botol minuman keras, dua bilah pedang dan sebilah pisau.

“Selain itu pihak polis turut merampas, dua unit dikoder CCTV, dua unit pemain DVD, sebuah televisyen serta dua buah motosikal yang dipercayai digunakan untuk kegiatan jenayah mereka. Nilai anggaran rampasan adalah sebanyak RM30,000,” katanya.
Jelasnya lagi, kumpulan tersebut didapati aktif sejak tiga bulan lalu di empat daerah terbabit dengan menggunakan motosikal ketika melakukan kegiatan jenayah.
“Kumpulan ini melakukan jenayah pecah kedai lebih kurang tiga ke enam kedai pada satu kawasan dan satu masa. Mereka menggunakan cara memotong kunci di pintu hadapan untuk masuk ke dalam kedai.
“Antara barang yang diambil ialah peti simpanan tunai, mesin wang dan barangan berharga,” katanya. – K! ONLINE


Sindiket tipu pelaburan forex, kripto tumpas
Oleh MOHAMAD FAIZAL HASHIM

26 November 2020, 5:51 pm
JOHOR BAHRU – Tiga individu termasuk seorang lelaki bergelar Datuk diberkas selepas disyaki terlibat dalam penipuan pelaburan tidak wujud, sindiket pelaburan Forex dan mata wang digital (kripto) di Taman Sri Kluang, Kluang dekat sini Selasa lalu.
Ketua Polis Johor, Datuk Ayob Khan Mydin Pitchay berkata, dalam serbuan pada pukul 9 malam itu, suspek yang ditahan terdiri daripada dua lelaki dan seorang wanita tempatan berusia lingkungan 27 hingga 40 tahun.
Katanya, dalang utama sindiket penipuan itu berusia 40 tahun yang baharu sahaja mendapat gelaran Datuk di sebuah negeri pada awal bulan ini.
“Siasatan awal yang dijalankan, mendapati sindiket ini disyaki terlibat memperdayakan orang ramai untuk melabur dalam urus niaga Forex dan mata wang digital (kripto) dengan menjanjikan pulangan lumayan dalam tempoh masa yang singkat.
“Sasaran mereka adalah pelabur di negara ini termasuk beberapa warga asing seperti dari China, Singapura, Brunei dan beberapa negara lain.
“Kita sedang mengenal pasti dan mengesan mangsa yang terlibat dalam pelaburan berkenaan serta ahli sindiket yang masih bebas,” katanya pada sidang akhbar di Ibu Pejabat Polis Kontinjen (IPK) Johor di sini hari ini.

Dalam serbuan itu, polis merampas 10 utas jam tangan berjenama Rolex, dua utas jam tangan jenama Hublot, enam buah telefon bimbit pelbagai jenama, 16 keping kad visa pelbagai bank dan 22 kepingan emas.
Turut dirampas ialah wang ringgit Malaysia berjumlah RM2.17 juta, matawang asing dianggarkan berjumlah RM1.4 juta dan dua buah kereta mewah dengan nilai keseluruhan rampasan bernilai RM4.6 juta.
Ayob Khan berkata, kegiatan sindiket ini dapat dihidu susulan hasil maklumat yang disalurkan oleh orang awam. – K! ONLINE.


Patahkan cubaan pencemaran sisa kimia
Oleh NOR AZIHAN MD. GHAZALI

26 November 2020, 5:34 pm
SHAH ALAM – Kepantasan pihak berkuasa berjaya mematahkan cubaan pencemaran sisa kimia berhampiran sebuah tasik di Bandar Bukit Mahkota, Cheras yang boleh menyebabkan penutupan Loji Rawatan Air (LRA) Sungai Semenyih, Kajang dekat sini semalam.
Perbuatan itu dikesan pihak Jabatan Alam Sekitar (JAS) dan Majlis Perbandaran Kajang (MPKj) selepas menerima maklumat daripada orang awam kira-kira pukul 10 malam.
Pengerusi Jawatankuasa Tetap Pelancongan, Alam Sekitar, Teknologi Hijau dan Hal Ehwal Orang Asli Selangor, Hee Loy Sian berkata, sisa kimia berwarna putih dengan campuran bahan pelarut dikesan di lurang Loji Rawatan Kumbahan (LRK) Indah Water Konsortium Sdn. Bhd. (IWK) berhampiran kawasan berkenaan.
“Bagaimanapun, bahan buangan itu berjaya disedut menggunakan dua lori tangki dan pihak berkuasa menutup sementara LRK IWK untuk kerja-kerja pembersihan yang berjaya diselesaikan kira-kira pukul 2 pagi.
“Jarak LRK IWK dengan tasik berhampiran kawasan itu yang bersambung dengan Sungai Beranang adalah kira-kira satu kilometer,” katanya kepada pemberita selepas Taklimat Pelan Perancangan Penyelesaian Masalah Bekalan Air di Sungai Selangor & Sungai Semenyih di sini hari ini.
Turut hadir, Pengerusi Jawatankuasa Tetap Infrastruktur dan Kemudahan Awam, Pemodenan Pertanian dan Industri Asas Tani, Ir. Izham Hashim.

Loy Sian menegaskan lokasi kejadian tersebut adalah bersempadanan dengan Nilai, Negeri Sembilan dan merupakan siri pencemaran kali ketiga dilaporkan sejak 2018.
Ujar beliau, pihaknya percaya sisa kimia itu dibuang di situ berikutan kawasannya yang terpencil.
“Sekiranya pencemaran itu gagal dikesan akan menyebabkan penutupan LRA Semenyih dalam tempoh 10 jam.
“Usaha mengesan dalang atau suspek terlibat sedang dijalankan pihak berkuasa,” katanya. -K!ONLINE


Ops Benteng: 32 PATI ditahan
Oleh LUQMAN RIDHWAN MOHAMED NOR

26 November 2020, 5:14 pm
PETALING JAYA – Seramai 32 pendatang asing tanpa izin (PATI) serta dua tekong ditahan dalam Operasi Benteng yang berlangsung semalam.
Menteri Kanan (Keselamatan), Datuk Seri Ismail Sabri Yaakob berkata, turut ditahan termasuklah 10 kenderaan darat.
“Sebanyak 280 Sekatan Jalan Raya (SJR) dilaksanakan semalam yang melibatkan anggota Angkatan Tentera Malaysia, Polis Diraja Malaysia (PDRM) dan Jabatan Sukarelawan Malaysia (RELA) bagi 214 SJR di bawah Ops Penawar.
“Ops Benteng melibatkan PDRM di 57 SJR dan Agensi Keselamatan Sempadan Malaysia (Aksem) di sembilan SJR,” katanya dalam satu kenyataan hari ini. – K! ONLINE


Agong berangkat ke majlis perpisahan Duta Besar China
Oleh LUQMAN RIDHWAN MOHAMED NOR

26 November 2020, 5:02 pm
PETALING JAYA – Yang di Pertuan Agong, Al-Sultan Abdullah Ri’ayatuddin Al-Mustafa Billah Shah berkenan berangkat ke Majlis Menghadap Perpisahan oleh Duta Besar China, Bai Tian di Istana Negara, Kuala Lumpur hari ini.
Bai Tian secara rasmi mula berkhidmat sebagai Duta Besar China ke Malaysia pada 28 November 2017 dan bakal menamatkan penempatannya di negara ini esok.
Datuk Pengelola Bijaya Diraja, Datuk Indera Ahmad Fadil Shamsuddin berkata, Al-Sultan Abdullah menzahirkan ucapan terima kasih kepada Bai Tian atas peranan yang dimainkannya sepanjang perkhidmatan selama tiga tahun di negara ini.
“Seri Paduka Baginda turut merakamkan setinggi-tinggi penghargaan kepada Bai Tian atas usaha beliau dan khususnya kepada Presiden China, Xi Jinping di atas bantuan dan sumbangan berterusan yang telah dihulurkan oleh kerajaan China kepada Malaysia sejak negara ini mula menghadapi penularan wabak COVID-19 pada awal tahun ini,” katanya.
Hadir sama ke majlis tersebut Ketua Setiausaha Kementerian Luar Negeri, Datuk Seri Muhammad Shahrul Ikram Yaakob.
China merupakan antara negara yang pertama yang menghulurkan sumbangan dan bantuan kepada Malaysia.

Antaranya ialah dua juta pelitup muka, 120,000 pakaian pelindung diri (PPE) dan 200 ventilator serta menghantar lapan pakar perunding perubatan dalam usaha membantu Malaysia menangani pandemik Covid-19 di negara ini. – K! ONLINE


Maradona lah….bukan Madonna
Oleh KOSMO!

26 November 2020, 5:01 pm
CANBERRA – Ramai pengguna media sosial di Australia menyangka penyanyi Madonna telah meninggal dunia gara-gara ‘keliru’ dengan berita mengenai legenda bola sepak, Diego Maradona.
Maradona meninggal dunia pada usia 60 tahun akibat serangan jantung di kediamannya dekat Buenos Aires di Argentina semalam, lapor akhbar Daily Mail.

Rata-rata peminat Maradona menggunakan Twitter untuk meluah rasa sedih kehilangan ikon bola sepak itu. Pada masa sama, ramai menyangka Madonna sudah mati.
Kekeliruan itu menyebabkan nama Madonna pula trending di Twitter sejak pagi tadi.
Maradona dianggap antara pemain bola sepak terbaik dunia dan membantu Argentina untuk merangkul Piala Dunia pada 1986.
Gambar fail pada 3 Julai 2010 menunjukkan jurulatih pasukan Argentina, Diego Maradona memeluk penyerang Lionel Messi selepas pusingan suku akhir Piala Dunia 2010 di Stadium Green Point di Cape Town. – AFP
Jurucakapnya, Sebastian Sanchi mengesahkan kematian Maradona selepas dua minggu legenda itu keluar hospital susulan satu pembedahan otak.

Kerajaan Argentina mengumumkan tiga hari berkabung untuk Maradona. – Agensi


Malaysia, China tubuh jawatankuasa pasca Covid-19
Oleh MOHD RASDAN AHMAD

26 November 2020, 5:06 pm
PETALING JAYA – Malaysia dan China telah bersetuju menubuhkan Jawatankuasa Peringkat Tinggi bagi Kerjasama Dua Hala Pasca Covid-19 yang akan dipengerusikan oleh Menteri Luar kedua-dua negara.
Datuk Pengelola Bijaya Diraja Istana Negara, Datuk Indera Ahmad Fadil Shamsudin berkata, susulan daripada persetujuan tersebut, Seri Paduka Baginda Yang Dipertuan Agong Al Sultan Abdullah menzahirkan rasa sukacita terhadap perjanjian yang telah dimeterai secara maya pada 18 November lalu di antara Menteri Sains, Teknologi dan Inovasi Khairy Jamaluddin dan rakan sejawatnya, Wang Zhigang.
Sehubungan itu jelas beliau, Al-Sultan Abdullah menzahirkan harapan agar perjanjian tersebut bukan sahaja dapat mempercepatkan pembekalan vaksin Covid-19 kepada Malaysia, bahkan akan menjadi pemangkin kepada perluasan kerjasama dan kolaborasi saintifik di antara kedua-dua negara.
“Walaupun perdagangan di peringkat global terkesan akibat ancaman Covid-19, Al-Sultan Abdullah menzahirkan rasa sukacita baginda kerana Malaysia dan China masih mencatatkan pertumbuhan positif dari aspek jumlah perdagangan dan ini menggambarkan kemampanan dan daya tahan ekonomi Malaysia dan China yang boleh menjadi pelengkap kepada kedua-dua negara.
“Sehubungan dengan itu, Seri Paduka Baginda menzahirkan harapan agar keakraban, kerjasama dua hala di pelbagai sektor dan hubungan diplomatik di antara Malaysia dan China yang terjalin sejak tahun 1974 ini dapat diperkukuh dan dipertingkatkan lagi demi kepentingan dan kesejahteraan ekonomi bersama,” jelas beliau melalui satu kenyataan di sini hari ini.
Terdahulu, Seri Paduka Baginda Yang di-Pertuan Agong Al-Sultan Abdullah Ri’ayatuddin Al-Mustafa Billah Shah berkenan berangkat ke Majlis Menghadap Perpisahan Duta Besar China ke Malaysia, Tuan Yang Terutama (TYT) Bai Tian, di Istana Negara hari ini.

Bai Tian secara rasmi mula berkhidmat sebagai Duta Besar China ke Malaysia pada 28 November 2017 dan bakal menamatkan penempatannya di negara ini pada 27 November 2020.
Turut hadir, Ketua Setiausaha Kementerian Luar Negeri Datuk Seri Muhammad Shahrul Ikram Yaakob.
China merupakan rakan dagang terbesar Malaysia sejak tahun 2009. Nilai perdagangan antara Malaysia dan China sehingga suku ketiga tahun ini berjumlah USD 92.5 billion (RM376.54 bilion).
Pada tahun 2019, nilai perdagangan antara kedua-dua negara berjumlah USD123.9 billion (RM504.39 bilion).-K!ONLINE


Henti sebar gambar pekerja Top Glove panjat pagar
Oleh ISKANDAR SHAH MOHAMED

26 November 2020, 5:25 pm
SHAH ALAM – Polis memberi amaran kepada semua pihak supaya menghentikan penyebaran gambar melibatkan pekerja syarikat Top Glove memanjat pagar di asrama syarikat berkenaan yang dikenakan Perintah Kawalan Pergerakan Diperketatkan (PKPD) di Meru, Klang.
Jurucakap Khas Ops Covid-19 Polis Selangor, Asisten Komisioner Muhammad Yazid Muhammad Yew berkata, siasatan mendapati gambar itu diambil ketika hari pertama PKPD di kawasan berkenaan pada 17 November lalu.
Kata beliau, kejadian itu melibatkan kawasan asrama B yang menempatkan pekerja lelaki Top Glove.
“Pada waktu itu, mereka bertindak memanjat masuk kerana mengambil jalan mudah tanpa menggunakan pintu utama asrama tersebut.
“Kita menafikan mereka memanjat keluar bagi mengelak dikenakan ujian saringan seperti yang didakwa segelintir pihak sejak beberapa hari lalu,” katanya pada sidang akhbar di Ibu Pejabat Polis Kontinjen (IPK) Selangor di sini, hari ini.
Sehubungan itu, Muhammad Yazid menegaskan tindakan tegas akan dikenakan kerana telah menimbulkan kegusaran dan menggugat ketenteraman awam terutama penduduk setempat.

“Tindakan ke atas pesalah boleh dikenakan mengikut Seksyen 505 Kanun Keseksaan dan Seksyen 233 Akta Komunikasi dan Multimedia 1998,” ujarnya.
Dalam pada itu, Muhammad Yazid menjelaskan proses saringan dan kawalan keselamatan di lokasi PKPD Top Glove masih berjalan lancar dengan melibatkan seramai 207 anggota termasuk Angkatan Tentera Malaysia (ATM) dan Jabatan Sukarelawan Malaysia (RELA).
“Proses ujian saringan ke atas pekerja kilang itu masih dijalankan sehingga kini dan perkembangannya akan dimaklumkan Kementerian Kesihatan (KKM),” katanya.
Kerajaan sebelum ini mengumumkan pelaksanaan PKPD di asrama pekerja Top Glove sehingga 30 November ini selepas KKM mengesan 215 kes positif Covid-19.
Susulan arahan itu, seramai 5,700 pekerja dan 1,200 penduduk di kawasan berkenaan perlu menjalani saringan selain kerajaan turut bersetuju penutupan berperingkat terhadap 28 kilang Top Glove susulan peningkatan kes positif di lokaliti berkenaan. -K!ONLINE


Imigresen kesan lelaki Bangladesh
Oleh SITI A'ISYAH SUKAIMI

26 November 2020, 4:36 pm
PUTRAJAYA – Jabatan Imigresen Malaysia (JIM) memohon bantuan orang ramai memberikan maklumat berhubung seorang lelaki warga Bangladesh bagi tujuan perbicaraan satu kes pendakwaan mengikut Peraturan 39(b) Peraturan-Peraturan Imigresen 1963.
Menerusi kenyataan akhbar JIM, lelaki tersebut bernama Rubel Khan berusia 26 tahun dengan nombor pasport BQ0459218.
“Alamat terakhir lelaki tersebut ialah Kiara Mint Sdn. Bhd., D1-01-16 Solaris Dutamas 1, 50480 Kuala Lumpur.
“Dia dikehendaki JIM bagi tujuan perbicaraan di Mahkamah Sesyen Khas PATI Semenyih berhubung satu kes pendakwaan di bawah Peraturan 39(b) Peraturan-Peraturan Imigresen 1963,” katanya di sini hari ini.
Sehubungan itu, orang ramai yang mempunyai maklumat berkaitan dipohon menghubungi terus Pegawai Penyiasat Timbalan Penolong Pengarah Kanan (TPPK), Mohd Azamuddin Long, Bahagian Operasi Siasatan dan Pendakwaan, Ibu Pejabat JIM Putrajaya.
Beliau boleh dihubungi di talian 03-88801338/1330 pada waktu pejabat dan Bilik Gerakan di talian 03-88801555 selepas waktu pejabat. -K!ONLINE


Warga emas diugut bunuh selepas beri pinjam wang
Oleh SHAMSUL KAMAL AMARUDIN

26 November 2020, 4:33 pm
LUMUT – Seorang lelaki warga emas kini hidup dalam kebimbangan selepas diugut bunuh dan akan dicederakan selepas enggan meminjamkan lagi wang kepada seorang lelaki, Isnin lalu.
Toh Chuan Thuan, 64, yang menetap di Pulau Pangkor berkata, dia menerima beberapa pesanan menerusi aplikasi WhatsApp daripada seorang lelaki mendakwa ahli sebuah parti politik dan kenalan Ahli Dewan Undangan Negeri (ADUN) Pantai Remis pada pukul 12.13 tengah hari, untuk meminjam wang RM100.
Chuan Thuan yang mengidap tumor otak dan tidak bekerja, kemudian mendepositkan RM50 sebanyak dua kali ke akaun bank atas nama sebuah syarikat.
Katanya, tidak lama kemudian lelaki itu menghantar gambar resit bank menunjukkan kononnya wang sebanyak RM350 telah didepositkan ke akaun banknya.
“Lelaki itu kemudian memberitahu yang dia terlebih bayar daripada jumlah sepatutnya dan meminta saya memulangkan lebihan RM250 iaitu masing-masing RM150 dan RM100 ke dua akaun bank berbeza,” katanya pada sidang media di Pusat Khidmat Ahli Dewan Undangan Negeri (ADUN) Astaka di Kampung Koh, dekat sini hari ini.
Chuan Thuan berkata, lelaki itu kemudian ingin meminjam RM200 lagi dan beliau menuruti kehendak individu tersebut.

Beliau bagaimanapun mulai sangsi apabila lelaki itu sekali lagi mahu meminjam RM200 sebelum membuat pemeriksaan baki akaun banknya dan mendapati tiada transaksi wang RM350 daripada individu itu kepadanya seperti didakwa.
Menyedari dirinya sudah diperdaya, Chuan Thuan enggan memasukkan wang seperti diminta mengakibatkan lelaki itu marah dan mengugutnya termasuk menghantar gambar keluarga mangsa untuk menakut-nakutkan lelaki warga emas itu.
Katanya, lelaki itu mendakwa anaknya dipukul disebabkan tindakan warga emas itu tidak mendepositkan wang seperti diminta selain mendakwa mangsa tidak mahu memulangkan wang miliknya sedangkan lelaki itu yang sebenarnya mahu meminjam wang.
Mangsa membuat laporan di Balai Polis Pulau Pangkor kira-kira pukul 11 pagi kelmarin.
Sementara itu, Ketua Polis Daerah Manjung Asisten Komisioner Nor Omar Sappi ketika dihubungi mengesahkan pihaknya menerima laporan berhubung kejadian itu.
Katanya, setakat ini pelaku kes bukan ‘scammer’ sebaliknya siasatan awal mempercayai individu itu dikenali pengadu dan kes disiasat mengikut Seksyen 507 Kanun Keseksaan.-K!ONLINE


Dua premis judi online dipotong elektrik
Oleh MOHD SYALMIZI HAMID

26 November 2020, 4:56 pm
SEBERANG PERAI – Polis memotong bekalan elektrik dua premis dipercayai menjalankan kegiatan judi online secara haram di Tasek Gelugor dan Butterworth di sini hari ini.
Ketua Polis Daerah Seberang Perai Utara, Asisten Komisioner Noorzainy Mohd. Noor berkata, operasi kira-kira pukul 10 pagi itu dilakukan bagi menyekat tindakan pengendalinya menjalankan kegiatan berkenaan.
“Hasil pemantauan dan tangkapan telah dijalankan sebelum ini mendapati premis itu beroperasi melalui pintu belakang.
“Premis terbabit juga pernah diserbu beberapa kali dan sebanyak tiga tangkapan lelaki telah dilakukan,” katanya kepada pemberita hari ini.
Dalam pada itu, Noorzainy berkata, pihaknya telah melakukan pemotongan bekalan elektrik di 44 premis di seluruh daerah tersebut sepanjang tahun ini.
“Namun begitu, masih terdapat pemilik dan penjaga premis yang masih menjalankan kegiatan terbabit tanpa menghiraukan tindakan yang telah dikenakan,” katanya lagi.

Operasi tersebut turut disertai wakil Tenaga Nasional Berhad (TNB). – K! ONLINE


Polis kejar suspek lolos ‘snap check’ sejauh 30 kilometer
Oleh ASLIZA MUSA

26 November 2020, 4:45 pm
TANJUNG MALIM – Polis mengejar seorang lelaki yang meloloskan diri semasa pemeriksaan ‘snap check’ sejauh 30 kilometer sebelum berjaya ditangkap di hadapan Politeknik Sultan Azlan Shah (PSAS) Behrang semalam.
Ketua Polis Daerah Muallim, Superintendan Sulizmie Affendy Sulaiman berkata, lelaki berusia 35 tahun yang memandu kereta jenis Proton Wira itu pada mulanya ditahan dalam sekatan yang diadakan di Jalan Kuala Slim pada pukul 1.45 petang.
Katanya, semasa pemeriksaan dijalankan, suspek telah memecut laju keretanya ke arah Pekan Slim River.
“Pasukan polis dengan dibantu unit kereta peronda polis (MPV) telah mengejar suspek sehingga hadapan politeknik di Behrang.
“Dalam kejadian tersebut, seorang anggota MPV telah memberi amaran supaya suspek memberhentikan kenderaannya namun dia enggan dan terus memecut laju hingga cuba melanggar anggota tersebut.
“Tindakan suspek yang membahayakan itu mengakibatkan beberapa das tembakan terpaksa dilepaskan sebelum dia berjaya ditahan,” katanya di sini hari ini.

Menurut beliau, pemeriksaan dalam kenderaan suspek menjumpai satu beg galas yang mengandungi plastik lutsinar dipercayai untuk membungkus dadah.
Katanya, semakan ke atas suspek mendapati dia mempunyai empat kesalahan lampau dan ujian saringan air kencing juga positif dadah jenis methamphetamine.
“Suspek direman lima hari bermula hari ini hingga Isnin ini untuk siasatan di bawah Seksyen 307 Kanun Keseksaan, Seksyen 42(1) Akta Pengangkutan Jalan 1987 dan Seksyen 15 (1)(a) Akta Dadah Berbahaya 1952,” katanya.-K!ONLINE


APMM rampas 17 bubu naga
Oleh KOSMO!

26 November 2020, 4:07 pm
Oleh SAFINA RAMLI
GEORGE TOWN – Maritim Malaysia (APMM) negeri merampas 17 set bubu naga pada kedudukan 29.2 kilometer dari kawasan laut Teluk Bahang di sini semalam.
Pengarah Maritim negeri, Kapten Maritim Abd. Razak Mohamed berkata, semasa rondaan rutin Op Pertiwi kira-kira pukul 7.30 malam itu, kru bot Maritim telah mengesan objek mencurigakan di permukaan air.
Katanya, anggota yang bertugas ketika itu mengesyaki terdapat penanda bubu naga dipasang tanpa pengawasan oleh individu atau kumpulan orang yang tidak bertanggungjawab.
“Pemeriksaan mendapati sebanyak 17 set bubu naga dipasang sekitar kawasan berkenaan.
“Kesemua bubu naga berkenaan telah dirampas oleh kru bot Maritim Malaysia dan seterusnya dibawa ke Jeti Pasukan Polis Marin Batu Uban mengikut Seksyen 11(3)(a) Akta Perikanan 1985 iaitu menangkap ikan dengan cara menggunakan peralatan menangkap ikan secara haram iaitu bubu naga,” katanya di sini hari ini.

Menurut beliau, Maritim Malaysia memandang serius kesalahan itu kerana penggunaan bubu naga secara haram boleh menjejaskan sumber perikanan.
“Bubu naga turut memerangkap anak-anak ikan komersial sekaligus memberi kesan buruk kepada sumber hasil laut dan memusnahkan biodiversiti marin,” katanya.
Dalam pada itu, katanya, orang awam diminta agar melaporkan sebarang kejadian mencurigakan, kecemasan atau kemalangan di laut di talian kecemasan 24 jam iaitu MERS 999 atau Pusat Operasi Maritim Negeri Pulau Pinang di talian 04-2626146. – K! ONLINE


“Jangan tuduh saya bukan-bukan”- Speaker
26 November 2020, 4:28 pm
PETALING JAYA- Yang di-Pertua Dewan Rakyat, Datuk Azhar Azizan Harun menyangkal Ahli Parlimen Setiawangsa, Nik Nazmi Nik Ahmad yang mendakwa speaker tidak mengawal gangguan daripada Ahli Parlimen blok kerajaan.
Speaker ketika itu menghentikan celahan Wong Chen (PH-Subang) bagi memberikan laluan kepada Menteri Kewangan, Tengku Datuk Seri Zafrul Abdul Aziz untuk menerus penggulungan Belanjawan 2021 di Dewan Rakyat petang tadi.
Nik Nazmi kemudian bangun bagi membantah tindakan Azhar.
“Speaker saya minta, bila orang mencelah, speaker pun kawal sebelah sana (kerajaan), janganlah kita diganggu tanpa speaker kawal belah sana,” katanya.
Azhar berkata, dia mengawal semua pihak dan membenarkan semua pihak mencelah tanpa menghalang sesiapa.
“Tolong jangan tuduh saya yang bukan-bukan. Apabila sesuatu perkara itu salah, saya akan tegur, tak kira siapa,” ujar Azhar sebelum meminta Tengku Zafrul meneruskan penggulungan. -K! ONLINE


Empat jam pindah gajah liar
Oleh NIK NUR IZZATUL HAZWANI NIK ADNAN

26 November 2020, 4:40 pm
KEMAMAN – Sepasukan anggota Jabatan Perlindungan Hidupan Liar dan Taman Negara (Perhilitan) mengambil masa empat jam untuk memindahkan seekor gajah jantan liar di Kampung Darat Teladas, Air Putih, Hulu Kemaman dekat sini hari ini.
Ketua Pusat Konservasi Gajah Kuala Gandah, Mohamad Khairul Adha Mat Amin berkata,  seramai 30 anggota Perhilitan terlibat dalam operasi memindahkan gajah berusia 20 tahun.
“Dua ekor gajah denak iaitu Abot dan Rambai digunakan sebagai pemikat untuk memujuk gajah jantan yang seberat kira-kira 2.5 tan berkenaan.
“Operasi memindahkan gajah liar itu agak mencabar kerana kami perlu menyeberang tiga batang anak sungai, melalui kawasan berbukit serta meredah laluan berlumpur selain permukaan jalan licin kerana cuaca hujan,” katanya kepada pemberita di sini hari ini.
Mohamad Khairul Adha berkata, pihaknya percaya gajah tersebut berasal dari hutan simpan berhampiran.
Beliau berkata, gajah yang berkeliaran di kawasan kebun kelapa sawit penduduk dipercayai bergerak dalam kumpulan kecil.

“Lokasi penempatan penduduk ini memang berpotensi besar untuk dicerobohi haiwan liar berkenaan kerana terlalu hampir dengan kawasan hutan,” katanya.
Sementara itu, penduduk, Mohd. Yusof Sulong, 57, berkata, dia terserempak dengan gajah liar tersebut ketika dalam perjalanan pulang dari kebunnya beberapa hari lalu. – K! ONLINE


Majikan berdepan saman gagal sediakan kemudahan asrama
Oleh ZAKI SALLEH

26 November 2020, 4:48 pm
IPOH – Sebuah syarikat pengeluaran lateks bakal berdepan tindakan saman sehingga mencecah jutaan ringgit kerana didapati gagal menyediakan kemudahan asrama pekerja seperti yang termaktub dalam Akta Standard Minimum Perumahan dan Kemudahan Pekerja (Pindaan) 2019 (Akta 446).
Antara kesalahan yang dikesan ialah menempatkan katil di ruang tamu dan ruang makan, bilangan bilik air yang tidak mencukupi, tiada tempat menjemur pakaian dan jumlah penghuni asrama melebihi daripada yang ditetapkan.
Bagi setiap kesalahan, majikan berdepan hukuman denda sehingga RM50,000 untuk setiap pekerja asing.
Ia hasil pemeriksaan penguat kuasa Jabatan Tenaga Kerja Semenanjung Malaysia (JTKSM) yang turut disertai pegawai Jabatan Kesihatan Negeri Perak di sebuah taman perumahan di Kawasan Perindustrian Tasek di sini yang dijadikan asrama pekerja.
Pengarah Bahagian Standard Perburuhan JTKSM, Mohd. Asri Abd Wahab berkata, pihak majikan juga didapati gagal mendapatkan Surat Perakuan Penginapan JTKSM bagi membolehkan 13 buah rumah teres dua tingkat itu dijadikan asrama.
Menurut beliau, majikan didapati menempatkan kira-kira 15 orang pekerja dalam sebuah rumah berbanding kapasiti yang sepatutnya iaitu 10 orang berdasarkan keluasan kediaman tersebut selain keadaannya yang tidak kondusif.

“Pekerja asing merupakan golongan yang berisiko untuk dijangkiti wabak (Covid-19). Ini kerana mereka menginap secara beramai-ramai atau bersesak-sesak dalam satu unit kediaman selain tahap kebersihan premis yang amat kotor.
“Penguatkuasaan ini meliputi standard ruang minimum dua kediaman, kemudahan asas bagi rumah dan pekerja serta elemen keselamatan dan kebersihan yang perlu dititikberatkan oleh majikan,” ujarnya kepada pemberita di sini hari ini.
Menjelaskan lebih lanjut kata Mohd. Asri, berdasarkan pemeriksaan tersebut pihaknya tidak berpuas hati dengan keadaan asrama yang disediakan selain kegagalan pihak majikan menempatkan pegawai penyelia yang sepatutnya bertanggungjawab mengawal selia hal-hal berkaitan.
Susulan pemeriksaan itu katanya, pihaknya akan merekodkan keterangan penghuni asrama dan majikan bagi melengkapkan kertas siasatan untuk tindakan pendakwaan yang dijangka mengambil masa selama dua minggu.
Dalam pada itu, pihak Jabatan Kesihatan Negeri (JKN) Perak turut mencadangkan kepada majikan agar melakukan proses sanitasi di asrama berkenaan sebagai langkah pencegahan Covid-19 berikutan jumlah penghuninya yang ramai.
Ketua Cawangan Inspektorat dan Perundangan JKN, Ahmad Fakurazi Abu Bakar berkata, pihak majikan juga disaran melakukan pemeriksaan suhu pada pekerja setiap kali mereka pulang ke asrama bagi memastikan tiada penghuni yang bergejala.
“Ini kerana mereka berada di tempat kerja pada tempoh yang panjang selain pergaulan, jadi pemeriksaan suhu adalah sebagai langkah pencegahan kerana jumlah mereka ramai,” ujarnya.-K!ONLINE


[VIDEO] Masih ada cubaan seludup ketum di sempadan
Oleh NORLIDA AKMAR IDROS

26 November 2020, 4:22 pm
PADANG BESAR – Pasukan Gerakan Am (PGA) mengesan masih terdapat pergerakan sindiket penyeludupan daun ketum meskipun kawalan di sepanjang 106 kilometer (km) di sempadan Malaysia-Thailand dipertingkatkan susulan empat kejadian tembakan dalam tempoh dua minggu.
Komander Briged Utara PGA, Senior Asisten Komisioner Abdul Ghani Mohamad Ji memberitahu, rondaan unit udara mengesan cubaan menyeludup daun ketum di kawasan Chuping dekat sini kira-kira pukul 9 pagi semalam.
“Kita mengesan sebuah kereta dalam keadaan mencurigakan di kawasan Chuping sebelum pemandu dan penumpang kereta itu lari lintang pukang apabila menyedari kehadiran anggota keselamatan,” katanya ketika ditemui di Pos Kawalan PB11 PGA di sini hari ini.
Katanya, dua individu itu disyaki dalam perjalanan untuk meletakkan bekalan daun ketum di lokasi tertentu dengan menjadikan tiang elektrik sebagai petunjuk sebelum diambil pihak lain untuk diseludup ke negara jiran.
“Kita percaya sindiket ini semakin terdesak untuk menyeludup bekalan ketum ke negara jiran.
“Bagaimanapun setakat ini kita tidak mengesan pergerakan di sebelah sana (negara jiran),” ujarnya.

Sementara itu, Abdul Ghani memberitahu, polis mempertingkatkan kawalan di sepanjang sempadan negara dari Bukit Batu Putih, Kuala Perlis hingga Bukit Kayu Hitam, Kedah susulan empat kejadian tembakan di kawasan tersebut.
Kata beliau, kawalan dan rondaan kini dilakukan secara bersepadu oleh 314 anggota Batalion 3 PGA serta tambahan lebih 200 anggota daripada unit udara, unit kereta perisai, unit berkuda, unit komando 69.
“Kita juga memanggil Unit Tiger Platoon untuk membuat rondaan pembersihan di tempat kejadian tembakan yang berlaku kelmarin selain unit dron untuk pemantauan pagar keselamatan,” katanya. – K! ONLINE


Pembayaran tanpa tunai di JPJ Kelantan bermula Disember
Oleh ROHANA MOHD. NAWI

26 November 2020, 4:19 pm
KOTA BHARU – Jabatan Pengangkutan Jalan (JPJ) negeri menggalakkan orang ramai agar membuat pembayaran tanpa tunai ketika berurusan di kaunter pada setiap hari Khamis bermula bulan depan.
Pengarah JPJ Kelantan, Hanif Yusabra Yusuf berkata, kaedah itu digalakkan sempena Kempen Pembayaran Tanpa Tunai Peringkat Nasional 2020, JPJ Kelantan.
Katanya, ia berikutan kebimbangan orang ramai terhadap penggunaan wang tunai dalam urusan yang berupaya menyebarkan wabak Covid-19.
“Selain itu, kerajaan juga mengambil inisiatif supaya pengguna boleh membuat pembayaran meskipun berada di rumah.
“Kita mengadakan kempen Cashless Boleh bagi mendidik pelanggan mengenai kebaikan pembayaran menerusi dalam talian,” katanya.
Hanif Yusabra berkata, ekoran penularan wabak Covid-19, pihaknya telah menjalankan norma baharu dengan membuat transaksi kewangan menerusi dalam talian.

Beliau berkata, pihaknya ada menyediakan hadiah bagi pelanggan yang bertuah menggunakan kaedah pembayaran dengan menggunakan kad debit di kaunter.
“Selain itu, pelanggan yang menggunakan perbankan internet FPX berpeluang memenangi hadiah bulanan yang hebat,” katanya.
Tambahnya, sebarang makluman pelanggan boleh melayari laman web www. paynet.my atau menghubungi talian 03-3310 0096.-K!ONLINE


Tak adil beri moratorium kepada orang kaya- Menteri Kewangan
26 November 2020, 4:00 pm
PETALING JAYA- Kerajaan tidak memberikan lanjutan moratorium secara pukal selama enam bulan seperti yang didesak ramai pihak.
Menteri Kewangan, Tengku Datuk Seri Zafrul Tengku Abdul Aziz berkata, ini kerana kerajaan berpendapat tidak adil untuk orang kaya yang mampu membayar pinjaman diberikan moratorium pinjaman.
“Bukankah lebih baik mereka membayar hutang, supaya duit masuk ke dalam sistem perbankan untuk menjana lebih banyak pinjaman, khususnya kepada perniagaan dan industri yang menjana pekerjaan kepada rakyat,” katanya semasa penggulungan Belanjawan 2021 semasa sesi Dewan Rakyat di Bangunan Parlimen petang tadi.
Ujar beliau, orang ramai yang terkesan masih boleh mendapatkan bantuan daripada segi penangguhan, pengurangan dan penjadualan semula pinjaman.
“Golongan B40 dan golongan peniaga kecil mendapat lanjutan moratorium bank secara automatik. Golongan M40 hanya perlu buat perisytiharan diri tanpa perlu sebarang dokumen,” jelasnya. -K! ONLINE


Integriti PDRM tercalar – KPN
Oleh MOHD RASDAN AHMAD

26 November 2020, 3:02 pm
KUALA LUMPUR – Polis Diraja Malaysia (PDRM) bukan sekadar berhadapan dengan persepsi negatif masyarakat umum, namun imej pasukan keselamatan itu juga tercalar daripada beberapa siri tangkapan anggotanya atas kesalahan jenayah terutamanya rasuah dan dadah.
Ketua Polis Negara, Tan Sri Abdul Hamid Bador berkata, disebabkan angkara segelintir warga pasukan yang tidak bermaruah dan mementingkan diri sendiri, keseluruhan organisasi pasukan dihukum, dicaci serta dituduh oleh masyarakat seperti tidak boleh diharapkan.
“Saya mengambil kesempatan ini untuk menegaskan bahawa PDRM tidak pernah sama sekali berkompromi dalam apa juga isu yang berhubung kait dengan perlakuan rasuah, perlanggaran peraturan atau undang-undang membabitkan warga pasukan.
“Tindakan tegas bakal dikenakan termasuk penamatan perkhidmatan mengikut Peraturan 49: Peraturan-Peraturan Pegawai Awam (Kelakuan dan Tatatertib) 1993, akan diambil ke atas mereka yang didapati terbabit dalam jenayah, gejala rasuah, serta salah laku yang serius dan berulang,” katanya.
Beliau berkata demikian ketika berucap merasmikan Pelancaran Buku Pelan Antirasuah PDRM (PAPDRM) 2020 yang disiarkan secara langsung menerusi laman sosial rasmi PDRM dan Jabatan Integriti dan Pematuhan Standards (Jips) di sini hari ini.
Turut hadir Ketua Pengarah Pusat Governans, Integriti dan Anti-Rasuah Nasional (GIACC), Tan Sri Abu Kassim Mohamed dan Ketua Pesuruhjaya Suruhanjaya Pencegahan Rasuah Malaysia (SPRM), Datuk Seri Azam Baki. – K! ONLINE.


Pengeluaran Akaun 1 KWSP diperluaskan kepada 8 juta ahli
Oleh ZULKIFLI MANZOR

26 November 2020, 2:37 pm
PETALING JAYA – Kerajaan mengumumkan semua ahli Kumpulan Wang Simpanan Pekerja (KWSP) yang terjejas pendapatan dibenarkan mengeluarkan wang daripada Akaun 1 mereka dibawah program i-Sinar.
Menteri Kewangan, Tengku Datuk Seri Zafrul Tengku Abdul Aziz berkata, kebenaran itu tidak mengira sama ahli KWSP yang hilang pekerjaan atau yang terkurang pendapatan pada tahun ini.
“Setelah berbincang dengan pengurusan KWSP pagi tadi, sukacita diumumkan bahawa program i-Sinar kini dibuka dan diperluaskan kepada semua ahli yang terjejas pendapatan mereka.
“Daripada seramai 2 juta ahli KWSP yang layak mengeluarkan Akaun 1 sebelum ini, i-Sinar kini kita buka kepada lebih 8 juta ahli KWSP,” katanya di Dewan Rakyat hari ini.
Tengku Zafrul berkata, ahli KWSP yang layak memohon untuk membuat pengeluaran daripada Akaun 1 tanpa mengira sama ada mereka pekerja sektor formal atau bekerja sendiri.
Menurut beliau, pengeluaran itu malah tanpa mengira ahli aktif mencarum atau tidak, selagi terjejas pendapatan dengan ketara boleh mengeluarkan simpanan daripada Akaun 1 KWSP.

Tambah beliau, ahli KWSP yang sebelum ini dibenarkan mengeluarkan sehingga RM9,000 kini boleh mengeluarkan wang dari Akaun 1 mereka sehingga RM10,000.
“Mereka cuma perlu memohon dalam talian atau hadir di mana-mana pejabat KWSP. Tunjukkan sahaja bukti kehilangan pekerjaan, notis cuti tanpa gaji, gaji, elaun atau kerja lebih masa dipotong atau pengurangan pendapatan jika bekerja sendiri,” katanya. – K! ONLINE


84 tan daging kerbau India dirampas
Oleh MOHD SYALMIZI HAMID

26 November 2020, 3:09 pm
SEBERANG PERAI – Jabatan Perkhidmatan Kuarantin dan Pemeriksaan Malaysia (Maqis) negeri merampas hampir 84 tan daging kerbau sejuk beku dalam pemeriksaan di Terminal Kontena Butterworth Utara (NBCT) di sini Selasa lalu.
Daging tersebut ditemui ketika pemeriksaan di dalam tiga buah kontena kira-kira pukul 4.20 petang.
Pengarah Maqis negeri, Zarina Ramli berkata, rampasan itu dibuat selepas pihaknya mendapati konsainan berkenaan tidak mematuhi syarat permit import seperti yang dikeluarkan oleh pihaknya.
“Kita menyita 83,988 kilogram daging kerbau sejuk beku bernilai kira-kira RM1 juta itu untuk tindakan selanjutnya.
“Siasatan mendapati produk itu cuba dibawa masuk ke negara ini dari India,” katanya kepada pemberita hari ini.
Beliau berkata, kes disiasat mengikut Seksyen 15(1) Akta Perkhidmatan Kuarantin dan Pemeriksaan Malaysia 2011 [Akta 728]. – K! ONLINE


Kes keganasan rumah tangga meningkat di Perak
Oleh MUHAMAD TARMIZE MOHD NOR

26 November 2020, 3:15 pm
IPOH – Kes keganasan rumah tangga meningkat 58 peratus atau 57 kes sehingga Oktober tahun ini berbanding tahun lalu yang mencatatkan 36 kes sepanjang tahun.
Pengerusi Jawatankuasa Pembangunan Wanita, Keluarga dan Kebajikan Masyarakat Perak, Datuk Dr. Wan Norashikin Wan Noordin berkata, daerah Kinta mencatatkan rekod tertinggi kes keganasan rumah tangga iaitu 20 manakala Larut Matang dan Selama dengan sembilan kes pada tahun ini.
Hilir Perak, Manjung dan Kuala Kangsar masing-masing merekodkan enam kes, Batang Padang (5), Perak Tengah (3), Kampar dan Kerian hanya satu kes dilaporkan sementara Hulu Perak pula tiada kes.
Katanya, daripada jumlah kes keganasan rumah tangga itu, sebanyak 23 kes telah dirujuk kepada Pejabat Kebajikan Masyarakat Daerah (PKMD) bagi mendapatkan khidmat nasihat manakala 12 kes dirujuk kepada pakar kaunselor dan 11 pula dirujuk kepada agensi lain.
“Sepanjang penguatkuasaan Perintah Kawalan Pergerakan sejak Mac lalu, sedikit sebanyak timbul ketidaksejahteraan hubungan keluarga apabila pergerakan mereka dikawal.
“Ia berpunca daripada diri kita mahupun persekitaran seperti tekanan dan faktor-faktor lain,” katanya ketika ditemui pemberita di Klinik Nur Sejahtera di sini hari ini.

Justeru katanya, kerajaan melalui Jabatan Kebajikan Masyarakat (JKM) akan sentiasa memantai dan memberikan bimbingan kaunseling kepada mereka yang terlibat dalam perkara tersebut.
Mengulas mengenai Perintah Kawalan Pergerakan Diperketatkan (PKPD) di Zon B dan Zon C, Taman Meru 2C di sini, Wan Norashikin berkata, tiada sebarang kes keganasan rumah tangga dilaporkan sejak ia dikuatkuasakan bermula 20 November lalu.
“Bagaimanapun, JKM akan sentiasa bersiap sedia untuk mengatasi masalah keganasan rumah tangga sekiranya ada laporan dibuat,” katanya.
Katanya lagi, ketika tinjauan dibuat di taman tersebut semalam, pihaknya berpuas hati dengan pengurusan pihak berkuasa terlibat yang menjaga kebajikan penduduk dengan baik sepanjang PKPD berlangsung. -K!ONLINE


Hospital USM komited tangani wabak Covid-19
Oleh MUHAMMAD AYMAN GHAFFA

26 November 2020, 2:43 pm
KOTA BHARU – Hospital Universiti Sains Malaysia (USM) sentiasa komited melaksanakan segala langkah pencegahan dan pengawalan bagi memastikan kes jangkitan Covid-19 tidak menjejaskan perkhidmatan hospital itu khususnya rawatan kesihatan kepada rakyat.
Pengarah Kampus dan Pengarah Hospital USM, Profesor Datuk Dr. Ahmad Sukari Halim menegaskan bahawa hanya Kementerian Kesihatan Malaysia (KKM) sahaja yang boleh mengeluarkan sebarang kenyataan rasmi mengenai kes positif jangkitan Covid-19.
Katanya, kenyataan tersebut dikeluarkan selepas terdapat dakwaan menerusi media sosial dan portal dalam talian mengenai kes positif jangkitan Covid-19 melibatkan warga Kampus Kesihatan dan Hospital USM baru-baru ini.
“Keselamatan dan kesejahteraan warga kerja serta pelanggan kami merupakan antara keutamaan.
“Justeru, pengurusan Kampus Kesihatan dan Hospital USM sentiasa komited melaksanakan segala langkah pencegahan dan pengawalan bagi memastikan kes jangkitan Covid-19 tidak menjejaskan perkhidmatan kami khususnya rawatan kesihatan,” katanya dalam satu kenyataan di sini hari ini.
Terdahulu, terdapat satu status di laman sosial Facebook yang mendakwa terdapat pasangan suami isteri yang bekerja di Hospital USM di sini didapati positif Covid-19.

Mengulas lanjut, menurut Ahmad Sukari, pengurusan USM juga mengadakan kerjasama rapat dengan pelbagai agensi berkaitan termasuk Jabatan Kesihatan Negeri Kelantan (JKNK).
Katanya, Hospital USM mengikut prosedur operasi standard (SOP) yang telah dikuatkuasakan oleh Majlis Keselamatan Negara (MKN).-K!ONLINE


RUU Perbekalan 2021 lulus dalam kecoh
Oleh ZULKIFLI MANZOR

26 November 2020, 3:57 pm
PETALING JAYA – Belanjawan 2021 pada peringkat dasar diluluskan di Dewan Rakyat hari ini melalui undian suara majoriti Ahli Parlimen.
Yang Dipertua Dewan Rakyat, Datuk Azhar Azizan Harun mengumumkan keputusan itu pada pukul 3.28 petang tadi.
Terdahulu, RUU Perbekalan 2021 dibentangkan untuk bacaan kali kedua oleh Menteri Kewangan, Tengku Datuk Seri Zafrul Tengku Abdul Aziz dengan sokongan semua Ahli Parlimen kerajaan.
Kelulusan RUU berkenaan berlangsung dalam keadaan riuh berikutan berlakunya pertikaman lidah melibatkan Ahli Parlimen kerajaan dan pembangkang sehingga memaksa Yang Dipertua Dewan Rakyat, Datuk Azhar Azizan Harun meminta Ahli-Ahli Parlimen untuk berhenti dan bertenang.
Belanjawan 2021 yang dibentangkan pada 6 November lalu dibahaskan pada peringkat dasar selama lapan hari bermula 9 November 2020.
Pada pembentangan Belanjawan 2021, kerajaan mengumumkan peruntukan perbelanjaan mencecah RM322.5 bilion iaitu jumlah terbesar dalam sejarah negara.

Daripada jumlah itu, RM236.5 bilion disalurkan kepada perbelanjaan operasi, RM69 billion kepada perbelanjaan pembangunan dan RM17 billion kepada Kumpulan Wang Covid-19.
Belanjawan 2021 merupakan belanjawan pertama dibentangkan kerajaan Perikatan Nasional (PN) pimpinan Perdana Menteri, Tan Sri Muhyiddin Yassin selepas mengambil alih pentadbiran negara pada Mac lalu. – K! ONLINE


Bantuan khas kewangan RM300 untuk petugas barisan hadapan
Oleh ZULKIFLI MANZOR

26 November 2020, 4:03 pm
PETALING JAYA – Kerajaan bersetuju memperluaskan bantuan khas kewangan secara one-off sebanyak RM300 kepada semua petugas barisan hadapan yang lain selepas mengumumkan bantuan khas one-off RM500 kepada petugas barisan hadapan Kementerian Kesihatan (KKM) sebelum ini.
Menteri Kewangan, Tengku Datuk Seri Zafrul Tengku Abdul Aziz berkata, langkah itu selepas mengambil kira petugas barisan hadapan negara tetap kental memberi perkhidmatan dengan penuh jitu demi keselamatan dan kesejahteraan rakyat walaupun penularan wabak Covid-19 semakin membimbangkan.
“Dalam ucapan Belanjawan 2021 sebelum ini kerajaan memperuntukkan bantuan khas one-off RM500 kepada petugas barisan hadapan KKM sahaja.
“Sepanjang perbahasan saya telah dengar cadangan para Ahli Parlimen mengenai keperluan mempertimbangkan bantuan khas untuk barisan hadapan yang lain yang turut bertugas dengan penuh dedikasi.
“Justeru, saya umumkan kerajaan telah bersetuju untuk memperluaskan bantuan khas secara one-off ini kepada semua petugas barisan hadapan yang lain sebanyak RM300 termasuk polis dan tentera,” katanya di Dewan Rakyat hari ini.-K!ONLINE


Menteri KPDNHEP nafi ketawakan soalan telur
Oleh ZULKIFLI MANZOR

26 November 2020, 2:36 pm
PETALING JAYA – Menteri Perdagangan Dalam Negeri dan Hal Ehwal Pengguna, Datuk Seri Alexander Nanta Linggi menafikan beliau mentertawakan pertanyaan Ahli Parlimen Kota Melaka, Khoo Poay Tiong pada sidang Dewan Rakyat hari ini.
Alexander yang juga Ahli Parlimen Kapit berkata, Poay Tiong telah melakukan provokasi dan tuduhan yang tidak berasas berhubung perkara itu keatas beliau di Dewan Rakyat.
“Saya bukan ketawa ketika Poay Tiong mengajukan soalan tentang telur. Ketika itu saya sedang duduk dan senyum bagi mengiyakan perbualan dengan Ahli Parlimen Santubong, Datuk Seri Wan Junaidi Tuanku Jaafar.
“Saya tidak takut dan sentiasa bersedia menjawab isu telur diketengahkan. Kementerian Perdagangan Dalam Negeri dan Hal Ehwal Pengguna (KPDNHEP) sentiasa mengambil berat dan memantau apa sahaja isu kepenggunaan dan barangan yang dipertanggungjawabkan,” katanya dalam satu kenyataan hari ini.
Terdahulu pada sidang Dewan Rakyat hari ini, berlaku pertengkaran mulut antara Alexander dan Poay Tiong apabila Poay Tiong meminta Alexander jangan mentertawakan pertanyaannya mengenai isu kenaikan harga telur.
Alexander yang ketika itu sedang duduk tidak berpuas hati dengan permintaan tersebut mendakwa Poay Tiong sengaja bermain politik dalam Dewan Rakyat kerana beliau bukan mentertawakan soalan tersebut. – K! ONLINE


Sarjan Norihan jalani pembedahan buang peluru
Oleh NOOR HASLIZA NUSI

26 November 2020, 3:43 pm
GEORGE TOWN – Anggota Pasukan Gerakan Am (PGA), Sarjan Norihan Tari, 39, yang terlibat dalam insiden tembakan di pos kawalan sempadan Malaysia-Thailand di Padang Besar Selasa lalu baru dimasukkan ke Bilik Pembedahan Hospital Pulau Pinang (HPP) pada pukul 1.30 petang tadi.
Pembedahan yang dijalankan mengikut jadual itu adalah bagi membuang tiga peluru iaitu satu pada paru-paru dan dua pada perut anggota terbabit.
Sumber berkata, keadaan Norihan kini stabil dan pembedahan masih dijalankan setakat pukul 3.15 petang tadi.
Sementara itu, Pengarah Jabatan Keselamatan Dalam Negeri dan Ketenteraman Awam Bukit Aman, Datuk Seri Abd Rahim Jaafar ketika dihubungi berkata, anggota terbabit baru menjalani pembedahan dan maklumat lanjut akan dimaklumkan kelak.
Terdahulu, Norihan tiba di HPP dengan ambulan pada pukul 9.20 malam semalam selepas selesai menjalani pembedahan usus di Hospital Tuanku Fauziah (HTF).
Turut menemani Norihan di HPP adalah dua anggota keluarganya termasuk isteri.

Dalam kejadian jam 3.10 pagi Selasa lalu, Sarjan Baharuddin Ramli, 54, maut selepas terkena tembakan dipercayai oleh anggota kumpulan penyeludup ketika bertugas di pos sempadan Malaysia-Thailand dekat Padang Besar, Perlis.
Ketika kejadian, Baharuddin sedang bertugas bersama seorang lagi anggota PGA, Sarjan Norihan Tari, 39, yang turut terkena tembakan dan mengalami kecederaan parah. – K! ONLINE


[VIDEO] Kelindan lori maut, tercampak dari ketinggian lima meter
Oleh KOSMO!

27 November 2020, 11:35 pm
NILAI – Seorang kelindan lori maut selepas tercampak dan terjatih dari ketinggian kira-kira lima meter ke laluan jalan bawah dalam kemalangan membabitkan dua buah kenderaan di Kilometer 280.7 Lebuh Raya Utara Selatan, arah Selatan di sini petang semalam.
Ketua Polis Daerah Nilai, Superintendan Mohd. Fazley Ab. Rahman berkata, dalam kejadian kira-kira pukul 4.15 petang itu kelindan lori iaitu seorang lelaki berusia 32 tahun maut di tempat kejadian manakala pemandu lori berusia 38 tahun mengalami kecederaan parah.
“Kemalangan berlaku apabila sebuah van jenis Toyota Hiace yang dipandu di lorong paling kanan oleh seorang lelaki berumur 32 tahun dalam perjalanan dari Kuala Lumpur menghala ke Melaka telah hilang kawalan lalu terbabas ke kiri.
“Van itu kemudian telah melanggar sebuah lori jenis Mitsubishi Fuso yang dipandu di lorong paling kiri oleh seorang lelaki berusia 38 tahun bersama seorang kelindan berusia 32 tahun,” katanya dalam kenyataan di sini semalam.
Mohd. Fazley berkata, pelanggaran tersebut menyebabkan lori itu terbabas ke kiri dan melanggar besi penghadang kiri jalan.
“Akibat kemalangan itu, pemandu lori mengalami kecederaan dalaman dan kini sedang menerima rawatan di Hospital Tuanku Ja’afar, Seremban manakala kelindan lori yang telah tercampak keluar dari lori dan terjatuh ke laluan bawah di Jalan Nilai – Salak disahkan meninggal dunia di tempat kejadian,” katanya.

Menurut Mohd. Fazley, pemandu van bagaimanapun tidak mengalami sebarang kecederaan dan kes disiasat di bawah Seksyen 41(1) Akta Pengangkutan Jalan (APJ) 1987.
Dalam pada itu, video memamparkan kepala lori tersebut tersangkut srlepas melanggar penghadap jalan turut tular di media sosial.

[VIDEO] Seorang kelindan maut selepas tercampak dan terjatuh dari ketinggian lima meter dalam kemalangan membabitkan sebuh lori dan van di Kilometer 280.7 Lebuh Raya Utara Selatan, arah Selatan dekat Nilai.
Berita penuh klik https://t.co/WLgKCnbz0R pic.twitter.com/PC3NtfJ4J5
— Kosmo! Online (@kosmo_online) November 27, 2020


Malaysia ketinggalan jika tidak mulakan langkah dapatkan vaksin
Oleh SITI A'ISYAH SUKAIMI

27 November 2020, 9:26 pm
PUTRAJAYA – Malaysia mungkin akan ketinggalan sekiranya tidak memulakan langkah pre aktif dan proaktif dalam mendapatkan vaksin Covid-19.
Ketua Pengarah Kesihatan, Tan Sri Dr. Noor Hisham Abdullah berkata, justeru, usaha yang dilaksanakan termasuk perbincangan awal setiap negara selain menandatangani perjanjian pembelian berhubung vaksin adalah konsep keseluruhan diguna pakai supaya negara tidak ketinggalan.
“Sebagai contoh apabila vaksin sudah didaftarkan dengan Pentadbiran Makanan dan Ubat (FDA) dan Bahagian Regulatori Farmasi Negara (NPRA), mungkin permintaan vaksin itu meningkat.
“Jadi kita mungkin ketinggalan kalau tidak memulakan langkah pre aktif dan proaktif daripada segi mendapatkan vaksin itu,” katanya pada sidang akhbar di sini hari ini.
Ujarnya lagi, sewaktu gelombang kedua pandemik Covid-19 dan seterusnya peningkatan kes positif, banyak negara membuat perolehan terhadap alat pelindung diri (PPE) daripada pengeluar.
Dalam pada itu, beliau berkata, selain Covax, Malaysia juga menandatangani perjanjian dengan Pfizer bagi memperolehi bekalan vaksin.

Menerusi sidang akhbar Perdana Menteri, Tan Sri Muhyiddin Yassin dipetik berkata, vaksin Covid-19 akan diberikan secara percuma kepada rakyat Malaysia manakala warga asing akan dikenakan caj yang akan ditetapkan oleh Kementerian Kesihatan.
Beliau dilaporkan berkata, pada masa sama, kerajaan tidak bercadang untuk mewajibkan pengambilan vaksin itu dan ia hanya akan diberikan kepada mereka yang bersetuju untuk mengambilnya secara sukarela terutama golongan berisiko dan mudah menghidapi penyakit. -K! ONLINE


Polis cekup lelaki terlibat kes ragut
Oleh NUR HUDA MUSA

27 November 2020, 8:15 pm
PETALING JAYA – Seorang lelaki yang disyaki aktif melakukan jenayah samun dan ragut diberkas polis melalui Ops Cantas yang dijalankan di Taman Sri Sinar, Segambut, Kuala Lumpur semalam.
Ketua Polis Daerah Brickfields, Asisten Komisioner Anuar Omar berkata, suspek berusia 25 tahun ditahan kira-kira pukul 9 malam dan turut dirampas adalah sebuah motosikal jenis Yamaha 135LC.
“Hasil siasatan awal, suspek turut mendedahkan terlibat dalam dua kes ragut telefon bimbit di sekitar Brickfields pada hari yang sama (semalam).
“Kejadian pertama melibatkan mangsa seorang lelaki berusia 26 tahun dengan kerugian anggaran RM3,000 dan seorang lagi mengsa lelaki 27 tahun rugi RM4,000,” katanya dalam satu kenyataan di sini hari ini.
Anuar berkata, polis percaya dengan tertangkapnya suspek itu berjaya menyelesaikan beberapa kes ragut di sekitar Brickfields.
“Suspek kini direman selama lima hari sehingga Selasa depan untuk siasatan di bawah Seksyen 392 Kanun Keseksaan.

“Polis akan terus kekal fokus bagi memastikan keselamatan orang awam. Sebarang informasi berkaitan jenayah boleh salurkan kepada Ibu Pejabat Polis Daerah Brickfields di talian 03-22979222,” katanya. – K! ONLINE


Wakil rakyat baling organ babi dalam Parlimen Taiwan
Oleh KOSMO!

27 November 2020, 9:23 pm
TAIPEI, Taiwan – Wakil-wakil rakyat pembangkang membaling organ babi di dalam Parlimen Taiwan hari ini kerana membantah keputusan pemerintah melonggarkan sekatan import babi dari Amerika Syarikat (AS).
Wakil-wakil rakyat Parti Kuomintang (KMT) melonggokkan beberapa baldi berisi organ dalaman babi di dalam dewan Parlimen dan mula membaling usus, jantung, hati serta organ lain terhadap seteru mereka.
Pemerintah Taiwan baru-baru ini mengumumkan bahawa pulau itu akan membenarkan import babi dari AS bermula 1 Januari 2021 walaupun haiwan tersebut diberikan makanan mengandungi bahan kimia ractopamine.
Makanan tambahan itu menjadikan daging kurang berlemak tetapi diharamkan di sesetengah kawasan termasuk China dan Kesatuan Eropah.
Washington sebelum ini bertegas bahawa sekatan import daging babi dan lembu AS oleh Taipei menjadi halangan untuk AS menandatangani perjanjian perdagangan dengan Taiwan.
Presiden Taiwan, Tsai Ing-wen dan partinya, Parti Demokratik Progresif berharap kelonggaran sekatan itu akan membuka jalan untuk Taiwan dan AS memeterai perjanjian perdagangan.

Bagaimanapun, banyak pihak di Taiwan menentang import babi AS manakala KMT mengambil kesempatan memainkan isu tersebut bagi tujuan politik. – AFP


Dua remaja ditahan halang tugas polis
Oleh NUR HUDA MUSA

27 November 2020, 8:27 pm
GOMBAK – Tindakan dua orang lelaki yang enggan memberikan kerja sama selepas diarah memberhentikan kenderaan oleh pihak polis akhirnya membawa padah apabila ditahan di sekitar Jalan Gombak Batu 10, di sini semalam.
Ketua Polis Daerah Gombak, Asisten Komisioner Arifai Tarawe berkata, ketika kejadian sekitar pukul 2.30 petang semalam sepasukan polis dari Unit Kereta Peronda (MPV) Ibu Pejabat Polis Daerah (IPD) Gombak sedang menjalankan tugas rondaan di kawasan Sungai Pusu sebelum ternampak sebuah kereta jenis Proton Perdana warna putih dalam keadaan mencurigakan.
“Pasukan polis telah menghampiri kereta tersebut bagi tujuan pemeriksaan. Tetapi, pemandu kereta tersebut enggan berhenti dan terus memecut laju.
“Pasukan polis bertindak mengejar dan berjaya menahan kereta tersebut hingga di Kawasan Desa Makmur tetapi suspek berjaya melarikan diri dan meninggalkan kereta tersebut,” katanya dalam satu kenyataan di sini hari ini.
Arifai berkata, bertindak atas maklumat, sepasukan polis dari Bahagian Siasatan Jenayah IPD Gombak telah ke sebuah rumah di Jalan Gombak Batu 10 pada pukul 10.45 malam semalam dan berjaya menahan dua lelaki tempatan berusia 17 dan 22 tahun yang disyaki terlibat dalam kejadian tersebut.
“Siasatan mendapati kereta yang digunakan oleh suspek telah tamat cukai jalan.

“Kedua-dua suspek ditahan reman selama empat hari mulai hari ini hingga 30 November untuk siasatan lanjut,” katanya.
Kes disiasat di bawah Seksyen 186 Kanun Keseksaan. – K! ONLINE


Polis tahan lelaki pecah masuk bengkel
Oleh NUR HUDA MUSA

27 November 2020, 8:24 pm
GOMBAK – Polis menahan seorang lelaki kelmarin selepas dipercayai terlibat kegiatan pecah bengkel di Taman Batu Greenwood di sini pada 19 November lalu.
Ketua Polis Daerah Gombak, Asisten Komisioner Arifai Tarawe berkata, pihaknya menerima laporan daripada seorang wanita tempatan berusia 39 tahun yang memaklumkan menyedari bengkel kenderaan milik adiknya telah dipecah masuk pada pukul 8.45 pagi.
“Semasa pengadu sampai di bengkelnya mendapati pintu masuk bahagian tepi dalam keadaan terbuka dan terdapat kesan umpil disyaki dipecah masuk.
“Pengadu turut memaklumkan kehilangan wang tunai dan barangan bengkel yang dianggarkan berjumlah RM7,730,” katanya menerusi satu kenyataan di sini hari ini.
Arifai berkata, bertindak atas maklumat, pada pukul 2 petang semalam, sepasukan polis dari Bahagian Siasatan Jenayah, Ibu Pejabat Polis Daerah (IPD) Gombak telah membuat serbuan ke atas sebuah rumah di kawasan Gombak Permai, Batu Caves, Selangor.
“Semasa pasukan polis tiba, terdapat tiga lelaki sedang duduk di tepi rumah dan telah bertindak melarikan diri. Salah seorang daripada suspek berjaya ditangkap di sekitar Pangsapuri Permai, Batu Caves, Selangor

“Polis turut merampas sebuah bateri kereta yang disyaki dicuri dari bengkel pengadu di sebuah premis di sekitar Jalan Stesen, Batu Caves,” tambahnya.
Katanya, siasatan mendapati suspek disyaki terlibat dalam kes pecah bengkel pengadu bersama seorang rakan yang masih bebas.
“Kes disiasat di bawah Seksyen 457 Kanun Keseksaan dan suspek kini ditahan reman selama enam hari mulai hari ini hingga 2 Disember depan untuk siasatan lanjut,” tegasnya. – K! ONLINE


Kumpulan bergaduh di pub ada kaitan kongsi gelap
Oleh NUR HUDA MUSA

27 November 2020, 8:33 pm
PETALING JAYA – Siasatan polis berhubung kejadian pergaduhan di sebuah pub di Jalan Puchong malam kelmarin mendapati suspek mempunyai kaitan dengan kumpulan kongsi gelap.
Ketua Jabatan Siasatan Jenayah Kuala Lumpur, Senior Asisten Komisioner Nik Ros Azhan Nik Ab. Hamid berkata, hasil siasatan awal kumpulan ini dipercayai merupakan Geng 18, Batu 14, Puchong.
“Polis telah mengambil maklum berkenaan penularan kejadian pergaduhan yang melibatkan seorang individu bergelar Datuk yang memukul anggota polis di sebuah pusat hiburan di Kuala Lumpur dan difahamkan, gelaran Datuk tersebut hanyalah nama panggilan sahaja.
“Pihak Polis sedang menjalankan siasatan berkaitan kumpulan ini dan tidak teragak-agak untuk mengambil tindakan di bawah Akta Pencegahan Jenayah 1959 (POCA) dan Akta Kesalahan Keselamatan (Langkah-langkah Khas) 2012 (SOSMA),” katanya dalam satu kenyataan di sini hari ini.
Katanya, kesemua suspek kini ditahan reman selama dua hari bermula 26 hingga 27 November 2020 dan disambung reman selama tiga hari lagi sehingga 30 November dan siasatan dijalankan di bawah Seksyen 147 Kanun Keseksaan iaitu merusuh.
“Manakala, anggota polis yang ditangkap telah diberi jamin dan dibebaskan kerana merupakan mangsa di dalam kes tersebut.

“Pihak polis juga turut menerima satu laporan daripada pemilik premis berkenaan kes peras ugut oleh kumpulan ini yang meminta bayaran wang perlindungan dan kes disiasat di bawah Seksyen 385 Kanun Keseksaan,” jelasnya.
Terdahulu, pemilik pub berkenaan hadir membuat laporan di Ibu Pejabat Polis Daerah Petaling memaklumkan menerima panggilan daripada pekerjanya yang memberitahu berlaku pergaduhan di premis itu pada malam kelmarin.
Siasatan awal berdasarkan rakaman televisyen litar tertutup (CCTV) juga mendapati, kejadian berlaku ketika 15 orang lelaki berusia antara 38 hingga 59 tahun masuk ke dalam pub dan memulakan pergaduhan.
Serbuan polis telah berjaya menahan 15 orang individu dan turut merampas beberapa dadah jenis ekstasi, syabu dan erimin 5. – K! ONLINE


Anak ugut cederakan bapa ditahan
Oleh NUR HUDA MUSA

27 November 2020, 8:17 pm
GOMBAK – Seorang lelaki ditahan polis selepas mengugut akan mencederakan bapanya menggunakan pisau di kediaman mereka di Taman Bukit Rawang Jaya, Rawang di sini semalam.
Ketua Polis Daerah Gombak, Asisten Komisioner Arifai Tarawe berkata, ketika kejadian bapa suspek yang berusia 60 tahun telah balik ke rumahnya sebelum dimarahi suspek kerana telah memberitahu rakannya bahawa dia menghisap dadah dan sering memaksa pengadu memberi wang kepadanya.
“Suspek kemudian bertindak mengambil pisau dan mengugut akan mencederakan pengadu.
“Akibat daripada kejadian itu, pengadu berasa takut dan telah pergi ke Balai Polis Rawang untuk membuat laporan,” katanya dalam satu kenyataan di sini hari ini.
Arifai berkata, bertindak atas maklumat itu, sepasukan polis dari Bahagian Siasatan Jenayah, Ibu Pejabat Polis Daerah (IPD) Gombak telah pergi ke sebuah rumah di Taman Bukit Rawang Jaya kira-kira pukul 2.15 petang tadi dan telah menangkap suspek serta merampas sebilah parang berhulu hitam yang digunakan untuk mengugut pengadu.
“Ujian air kencing yang dijalankan ke atas suspek didapati negatif.

“Suspek kini ditahan reman selama empat hari mulai hari ini hingga 30 November 2020 untuk siasatan lanjut. Kes disiasat di bawah Seksyen 506 Kanun Keseksaan,” jelasnya. – K! ONLINE


Nigeria haramkan slogan jualan murah ‘Black Friday’.
Oleh KOSMO!

27 November 2020, 9:37 pm
ABUJA, Nigeria – Pasukan polis bandar terbesar di utara Nigeria, Kano memberi amaran keras kepada penduduk untuk tidak menggunakan slogan jualan ‘Black Friday’.
Slogan itu didakwa tidak peka dengan sensitiviti masyarakat Islam.
Menerusi sepucuk surat yang dikeluarkan pada malam Jumaat dan sempat dibaca oleh agensi berita AFP, Polis Syariah Hisbah Kano memberi amaran kepada stesen radio swasta, Cool FM untuk berhenti mempromosikan jualan ‘Black Friday’.
‘Black Friday’ adalah hari selepas sambutan Hari Kesyukuran atau ‘Thanksgiving’, satu simbolik bermulanya musim beli belah yang sibuk bagi menyambut kedatangan Hari Krismas.
“Kami ingin meluahkan kebimbangan terhadap promosi dan jualan yang ditag dengan slogan ‘Black Friday’ dan mahu memaklumkan, majoriti penduduk bandar Kano adalah masyarakat Islam.
“Hari Jumaat adalah hari mulia dalam Islam jadi slogan jualan ‘Black Friday’ dianggap tidak selari dengan tuntutan agama kami,” kata satu surat itu.

“Anda semua diminta untuk berhenti memanggil hari ini (Jumaat) sebagai ‘Black Friday’ serta merta,” tegas surat itu.
Menurut surat itu lagi, Hisbah menerima aduan daripada penduduk setempat tentang jualan murah ‘Black Friday’ yang sedang berlangsung.
Stesen radio itu terlibat dalam mempromosi jualan murah ‘Black Friday’ di beberapa kompleks beli belah sejak beberapa hari lepas yang dijangka menarik jumlah pengunjung yang ramai.
Setakat ini, stesen radio itu belum memberi sebarang respon kepada surat yang dilayangkan. – AFP


Hati-hati penyamar telefon minta wang
Oleh EDDY AQMAL MOHAMED HAMIDI

27 November 2020, 9:48 pm
PETALING JAYA – Statistik laporan polis kategori Jenayah Siber dan Multimedia yang diterima sejak Januari sehingga November 2020 menunjukkan sebanyak 78 laporan telah dibuat mangsa melibatkan kerugian hampir RM7 juta dengan menggunakan pelbagai modus operandi.
Ketua Polis Daerah Petaling Jaya, Asisten Komisioner Nik Ezanee Mohd. Faisal berkata, daripada jumlah tersebut, sebanyak 20 kertas siasatan yang dibuka melibatkan modus operandi penyamaran yang mengkibatkan kerugian mencecah RM250,000.
“Bahagian Siasatan Jenayah Komersil Ibu Pejabat Polis Daerah (IPD) Petaling Jaya banyak menerima laporan berhubung kes melibatkan jenayah siber dan multimedia khususnya berkenaan penipuan dalam talian menggunakan modus operandi menyamar sebagai rakan atau ahli keluarga bagi urusan pinjaman wang.
“Apa yang lebih menarik, suspek berjaya memperdaya mangsa dengan meniru suara sebenar atau mirip suara rakan serta ahli keluarga mangsa,” katanya menerusi satu kenyataan di sini hari ini.
Menurut Nik Ezanee, suspek pada mulanya akan memperkenalkan diri sebagai rakan atau ahli keluarga mangsa dan memaklumkan nombor telefon yang digunakan itu adalah nombor telefon baharu kerana nombor telefon asal telah hilang.
“Mangsa kemudiannya akan diberikan nombor akaun bukan milik rakan atau ahli keluarga mangsa untuk tujuan pemindahan wang.

“Tanpa membuat semakan terlebih dahulu, mangsa telah memasukkan wang ke dalam akaun yang diberi dan mula menyedari telah ditipu apabila cuba menghubungi rakan atau ahli keluarganya yang sebenar menggunakan nombor telefon asal milik mereka dan mendapati tiada permintaan sedemikian,” jelas beliau.
Jelas Nik Ezanee, modus operandi ini tidak mensasarkan mana-mana golongan tetapi penjenayah sentiasa berusaha memperdaya mereka yang leka dengan taktik-taktik baharu.
“Dalam keadaan negara sedang mengalami masalah pandemik Covid-19, ramai yang cuba mengambil kesempatan malah penjenayah-penjenayah ini tidak memikirkan kesusahan orang lain dan sentiasa cuba mencari wang dengan jalan mudah iaitu memperdayakan mangsa.
“Polis Petaling Jaya menasihatkan orang ramai agar jangan mudah terpedaya dengan mana-mana panggilan yang tidak dikenali dan semak dahulu kesahihan maklumat yang diperolehi sebelum mengambil tindakan yang boleh merugikan kita,” pesan beliau.-K!ONLINE


Pusat operasi judi online diserbu
Oleh MOHD SYALMIZI HAMID

27 November 2020, 7:15 pm
SEBERANG PERAI – Polis menahan empat lelaki disyaki terlibat dalam menjalankan pusat panggilan judi online selepas menyerbu sebuah apartmen di Butterworth di sini semalam.
Mereka yang berusia di antara 25 hingga 29 tahun itu ditahan dalam Op Dadu Khas oleh Bahagian Siasatan Jenayah Maksiat, Judi dan Kongsi Gelap (D7) Ibu Pejabat Polis Daerah (IPD) Seberang Perai Utara (SPU) pukul 3.30 petang.
Ketua Polis Daerah SPU, Asisten Komisioner Noorzainy Mohd. Noor berkata, pihaknya melakukan risikan sejak dua bulan lalu sebelum serbuan dibuat.
“Selain tangkapan empat suspek itu, polis merampas pelbagai peralatan yang disyaki digunakan untuk kegiatan judi online termasuklah komputer, telefon pintar, meja dan kerusi,” katanya ketika dihubungi hari ini.
Beliau berkata, siasatan mendapati, premis yang mula beroperasi sejak September lalu itu menggunakan modus operandi dengan menghantar mesej melalui aplikasi WhatsApp secara rambang kepada orang ramai.
“Pelanggan yang berminat perlu membalas ‘SETUJU’ dan membuat bayaran ke dalam akaun bank sindiket sebelum menerima maklumat identiti (ID) pengguna.

“Untuk meneruskannya, pelanggan perlu memuat naik jenis permainan judi online yang mereka mahu terlebih dahulu dan kemudian log masuk menggunakan ID yg diberi,” katanya.
Noorzainy berkata, pelanggan akan menerima mata dalam bentuk kredit iaitu satu mata bersamaan RM1 dengan jumlah pertaruhan dianggarkan RM2,000 hingga RM3,000 setiap hari.
Menurutnya, kesemua suspek dibawa balik ke IPD SPU di Kepala Batas di sini untuk siasatan lanjut mengikut Seksyen 41(C) Akta Rumah Judi Terbuka 1953. – K! ONLINE


PPIM yakin larangan penjualan arak akan diperluas ke semua negeri
Oleh SUBKHI SUDARJI

27 November 2020, 7:54 pm
CYBERJAYA – Persatuan Pengguna Islam Malaysia (PPIM) yakin larangan penjualan minuman keras di kedai runcit dan serbaneka akan diperluasakan di seluruh negara.
Ketua Aktivis Persatuan Pengguna Islam Malaysia (PPIM), Datuk Nadzim Johan berkata tiada sebab untuk tidak melaksanakannya kerana semua sedia maklum kesan minuman keras berkenaan.
Katanya, lebih banyak keburukan telah terjadi ekoran minuman keras daripada kebaikan dan larangan penjualannya adalah langkah yang tepat.
“Tiada sebab untuk kita takut, saya rasa negeri-negeri lain juga akan melaksanakan keputusan seumpama ini,” katanya selepas Majlis Menandatangani Projek Muslim Village Malaysia bersama Perbadanan Yayasan Basmi Kemiskinan (YBK) Sdn. Bhd. di Malakat Mall di sini hari ini.
Nadzim berkata, bantahan larangan penjualan minuman keras itu sudah lama dibangkitkan namun tiada tindakan secara serius diambil sehingga larangan tersebut dikuat kuasakan baru-baru ini.
“Kita sebagai masyarakat perlu bersuara, kita mampu lakukan dan ia tidak mustahil,” katanya.

Terdahulu, Dewan Bandaraya Kuala Lumpur (DBKL) memperkenalkan garis panduan baharu mengenai lesen minuman keras berkuat kuasa Ahad lalu.
Antara lain, garis panduan tersebut menetapkan bahawa kedai runcit dan kedai serbaneka tidak lagi dibenarkan menjual produk minuman keras mulai 1 Oktober tahun depan.-K!ONLINE


Tiada jangkitan pada sarung tangan
Oleh SITI A'ISYAH SUKAIMI

27 November 2020, 8:11 pm
PUTRAJAYA – Tiada laporan diterima oleh Kementerian Kesihatan (KKM) berhubung sarung tangan getah daripada kilang Top Glove terkena jangkitan virus Covid-19.
Ketua Pengarah Kesihatan, Tan Sri Dr. Noor Hisham Abdullah mengesahkan perkara itu selepas ditanya susulan Kluster Teratai yang melibatkan pekerja kilang tersebut.
“Mengenai sarung tangan getah kita lihat tiada laporan mengenai jangkitan,” katanya pada sidang akhbar di sini hari ini.
Dalam pada itu, beliau berkata, pekerja kilang tersebut yang dikesan positif sudah diasingkan dan menerima rawatan manakala, individu negatif tetapi terdedah dengn kes positif sedang menjalani kuarantin 14 hari.
“Semalam kumpulan pertama pekerja kilang tersebut disaring dan ia masih diteruskan,” katanya.
Sehingga kini sebanyak 4,124 kes positif dikesan dalam Kluster Teratai termasuk pertambahan 31 kes baharu hari ini dan kesemuanya hasil saringan melibatkan 6,553 individu.

Kluster Teratai yang melibatkan pekerja kilang tersebut mula dikesan pada 7 November lalu. -K!ONLINE


Usaha pembukaan semula sempadan tertangguh kes Covid-19
Oleh KHAIRUL MOHD. ALI

27 November 2020, 7:10 pm
PONTIAN – Peningkatan kes positif Covid-19 melalui gelombang keempat di negara ini dan Johor khususnya menyebabkan usaha pembukaan semula sempadan Malaysia-Singapura tertangguh.
Menteri Besar Johor, Datuk Ir. Hasni Mohammad berkata, peningkatan itu telah menyebabkan beberapa daerah dan agensi kerajaan serta syarikat berkaitan kerajaan negeri (GLC) perlu menjalani kuarantin.
“Kita memang mahu membuka sempadan secepat mungkin kerana ekonomi Johor bergantung kepada jiran menerusi peluang pekerjaan dan ekonomi rentas sempadan, itu kelebihan Johor.
“Maka apabila meningkatnya kes-kes Covid-19, tertangguhlah usaha kita untuk membuka sempadan tersebut,” katanya ketika berucap pada pada Mesyuarat Agung Tahunan Persatuan Penulis Johor Kali ke-43 di Rumah Citra Sri Pinang, Benut di sini hari ini.
Hasni bagaimanapun turut memberitahu, pihaknya berterima kasih dengan keputusan kerajaan pusat untuk melaksanakan Perintah Kawalan Pergerakan Bersyarat (PKPB) secara bersasar di negeri ini.
Sehingga semalam, sebanyak 1,209 kes Covid-19 dilaporkan di negeri ini serta 12 kluster aktif yang mana terbaharu iaitu Kluster Gemilang melibatkan sebuah syarikat logistik di Johor Bahru.

Sempadan Malaysia-Singapura mula ditutup sejak 18 Mac lalu apabila Malaysia melaksanakan Perintah Kawalan Pergerakan (PKP) bagi mengekang penularan pandemik Covid-19.
Sementara itu, beliau turut memaklumkan pelaksanaan program bakul makanan bagi rakyat Malaysia di Singapura akan dimulakan dalam waktu terdekat dengan menyasarkan mereka yang benar-benar terkesan.
“Pada peringkat awal, kita akan menyediakan sebanyak 1,000 bakul makanan untuk diagihkan kepada individu yang ‘berehat sebentar’ di jalanan sebelum kembali bekerja keesokan harinya.
“Inisiatif ini selain bagi meringankan beban mereka, ia juga merupakan satu bentuk penghargaan atas kegigihan mereka terus bekerja bagi menyara kehidupan keluarga,” ujarnya.
Semalam, Hasni ketika membentangkan Belanjawan Johor 2021 memaklumkan penyediaan program bakul makanan itu akan dilaksanakan dengan kerjasama Persatuan Malaysia di Singapura dan Pejabat Kedutaan Malaysia di negara itu.-K! ONLINE


Pertemuan semula ibu, anak terpisah 26 tahun mengusik jiwa
Oleh KOSMO!

27 November 2020, 7:44 pm
JAKARTA – Detik pertemuan semula antara ibu dengan anak yang terpisah selama 26 tahun mendapat perhatian ramai apabila ia dikatakan tidak ubah seperti babak sinetron dalam satu kejadian di daerah Pandeglang, Banten, Indonesia baru-baru ini.
Menurut laman berita Suara.com, sebuah video yang dimuat naik salah seorang jiran mereka, Mia Nuramalia di aplikasi TikTok menunjukkan keadaan agak huru-hara di kawasan halaman rumah wanita berkenaan ketika pertemuan itu berlaku.
“Bayangkan seorang ibu yang sudah terpisah dengan anaknya selama 26 tahun akhirnya bertemu juga hari ini.
“Mereka sudah terpisah sejak umur anaknya tujuh tahun lagi dan sekarang dia sudah berumur 33 tahun. Ia sangat sedih dan kalau hendak diceritakan, sudah seperti siri sinetron,” tulisnya pada video tersebut.
Selain itu, Mia berkata, pasangan ibu dan anak yang tidak didedahkan identitinya itu dikatakan terpisah bukan disebabkan kes penculikan.
“Mereka terpisah bukan kerana si anak diculik ya. Ia adalah kerana hal peribadi yang saya tidak boleh ceritakan kepada semua orang.

“Terlalu panjang untuk diceritakan punca sebenar mereka terpisah. Tapi apa yang penting sekarang ialah si ibu sudah bertemu dengan anaknya dan ternyata jiwa mereka sangat kuat,” tulisnya dalam video berkenaan.
Sementara itu, pelbagai reaksi diberikan netizen yang turut sedih dengan pertemuan berkenaan.
“Saya sudah 20 tahun tidak bertemu dengan ibu yang pergi ke Arab Saudi dan hingga sekarang masih belum lagi pulang. Jadi saya juga sudah lupa bagaimana rupa ibu,” tulis seorang netizen.
“Detik seperti ini sedang saya alami bersama nenek. Kami menunggu kepulangan ibu yang bekerja di Malaysia dan hingga sekarang masih tidak mendengar sebarang khabar berita,” ujar seorang lagi netizen. – Agensi


Pekerja syarikat penerbangan dipelawa raih pendapatan
Oleh SUBKHI SUDARJI

27 November 2020, 7:24 pm
CYBERJAYA – Malakat Mall dan pembekal makanan syarikat terkenal penerbangan, Brahim’s SATS Food Services Sdn. Bhd. menawarkan peluang pekerjaan kepada kakitangan syarikat  penerbangan yang kehilangan punca pendapatan akibat terkesan Covid-19.
Program keusahawanan itu menyasarkan 1,000 penyertaan daripada usahawan baharu dalam kalangan staf syarikat penerbangan yang terjejas dan berhasrat memulakan perniagaan.
Ketua Pegawai Eksekutif Malakat Mall, Fadzil Hashim berkata, pada peringkat permulaan, peserta akan disediakan dengan makanan bermasak sihat dan berkhasiat untuk dipasarkan di kawasan  komuniti mereka.
Katanya, bermodalkan RM1,000, peserta sudah boleh memulakan perniagaan dan barangan jualan itu boleh didapati secara terus daripada Malakat Mall.
“Jika usahawan terbabit tidak mempunyai modal pendahuluan, pihak kami juga sedia membantu termasuk memberikan tunjuk ajar teknik perniagaan,” katanya.
Beliau berkata demikian kepada pemberita pada Majlis Menandatangani Projek Muslim Village Malaysia bersama Perbadanan Yayasan  Basmi Kemiskinan (YBK) Sdn. Bhd. di Malakat Mall di sini hari ini.

Turut hadir Pengarah Urusan Kewangan dan  Pentadbiran, Brahim’s SATS Food Services  Sdn. Bhd., Mohd. Fadhli Abdul Rahman dan  Pengerusi Perbadanan YBK, Datuk Zainal Abidin Sakom serta Ketua Aktivis Persatuan Pengguna Islam Malaysia (PPIM), Datuk Nadzim Johan.
Projek Muslim  Village  Malaysia di  Bukit  Tasik, Serendah, Selangor itu dibangunkan oleh  Raudah  City di  tanah  seluas  176.9 ekar  milik  Perbadanan YBK membabitkan 1,000 unit kediaman dan dijangka  siap  pada Jun  2021.
Sementara itu, Mohd.  Fadhli  berkata, program keusahawan itu  adalah  inisiatif  pihaknya  dalam  membantu  kakitangan  syarikat  penerbangan yang telah banyak membantu memperkenalkan makanan  keluaran Brahim’s sebelum  ini.
Katanya, makanan yang  akan dipasarkan dalam program keusahawanan itu adalah bertaraf antarabangsa, namun harga yang dijual adalah mampu milik untuk semua peringkat.
“Program secara kerjasama ini akan diadakan secara  berterusan  dan orang  awam yang  terjejas pendapatan  akibat  pendemik  Covid-19 juga  dipelawa  menyertai program ini,” katanya.-K!ONLINE


Dua remaja kaki pecah kedai dicekup tidak sampai 24 jam
Oleh DIYANATUL ATIQAH ZAKARYA

27 November 2020, 7:06 pm
MELAKA – Dua remaja tidak sempat ‘berjoli’ wang hasil curi pelbagai barangan di sebuah kedai menjual pintu kayu di Tanjung Minyak di sini selepas kedua-duanya dicekup polis dalam tempoh kurang 24 jam kelmarin.
Kedua-dua suspek berusia 16 dan 17 tahun itu ditahan dalam dua tangkapan berasingan di rumah masing-masing di sekitar Tanjung Minyak pada pukul1 hingga 2 petang, hari sama.
Ketua Jabatan Siasatan Jenayah (JSJ) Negeri, Asisten Komisioner Mohd. Sukri Kaman berkata, tangkapan itu telah membawa kepada penemuan pelbagai barang yang dipercayai dicuri daripada kedai terbabit termasuk jam tangan jenama Tissot, komputer riba dan mesin gerudi jenama Makita.
“Pada pukul 8 pagi kelmarin, kita telah menerima laporan berhubung kejadian pecah sebuah kedai menjual pintu kayu di Tanjung Minyak dengan nilai kerugian dianggarkan RM8,000.
“Bertindak atas laporan, pasukan JSJ negeri telah melakukan risikan dan berjaya menangkap dalang kes tersebut iaitu dua remaja lelaki ,” katanya ketika dihubungi di sini hari ini.
Menurutnya, hasil soal siasat, kedua-dua suspek mengaku terlibat dalam enam kes pecah kedai di kawasan Tanjung Minyak.

“Modus operandi suspek dengan seorang suspek memecah masuk kedai melalui tingkap tandas, manakala seorang lagi akan memantau keadaan luar.
“Kedua-dua suspek didapati sudah tidak lagi bersekolah, malah semakan lanjut ke atas suspek berusia 17 tahun mendapati, lelaki itu mempunyai lima rekod kes jenayah dan tiga kes dadah, manakala rakannya terlibat dua kes jenayah serta dua dadah,” katanya.
Kedua-dua suspek kini direman selama tujuh hari sehingga 2 Disember depan bagi membantu siasatan mengikut Seksyen 457 Kanun Keseksaan. -K!ONLINE


Jalan ditenggelami banjir rezeki buat nelayan
Oleh MOHD AZLI ADLAN

27 November 2020, 7:30 pm
KUALA NERUS – Musim tengkujuh bukan halangan buat seorang nelayan mencari rezeki menangkap ikan.
Musa Mamat, 60, yang tidak dapat turun ke laut ekoran ombak besar dan bergelora mengambil inisiatif menahan jaring di kawasan ditenggelami air banjir di kawasan rumah di Tok Jembal di sini.
“Saya akan menahan jaring untuk menangkap ikan sungai di sebatang jalan yang ditenggelami banjir berhampiran rumah. Itu rutin saya setiap musim tengkujuh sejak 20 tahun lalu. Jalan itu sebenarnya berhampiran kawasan paya.
“Banyak ikan akan terlepas berenang ke jalan berkenaan pada musim banjir yang membawa rezeki kepada saya. Tak dapat tangkap ikan di laut, di darat pun jadi,” katanya kepada Kosmo! di sini hari ini.
Musa berkata, dia akan menahan jaring semalaman sebelum mendapatkan hasilnya pada hari berikutnya.
Antara ikan yang sering ditangkap ialah haruan, keli dan puyu.

“Ikan bersaiz besar akan dijual sebagai sumber pendapatan saya pada musim tengkujuh, manakala ikan-ikan kecil untuk dimakan sendiri selain diberi kepada jiran dan kenalan,” katanya. – K! ONLINE


ATM sedia tambah anggota, pos kawalan di sempadan utara
27 November 2020, 8:08 pm
PETALING JAYA- Menteri Kanan Pertahanan, Datuk Seri Ismail Sabri Yaakob memaklumkan, Kementerian Pertahanan melihat secara menyeluruh untuk menambah baik kawalan sempadan di utara semenanjung Malaysia.
Menurut beliau, pihaknya sudah meminta Panglima Angkatan Tentera memanggil mesyuarat bersama Polis Diraja Malaysia dan agensi beruniform lain supaya dapat menggembleng tenaga secara bersepadu di kawasan sempadan.
“Pihak Angkatan Tentera Malaysia (ATM) bersedia menambah anggota kita kerana kita mempunyai kem Rejimen Sempadan di utara, dan kita bersedia melihat secara menyeluruh termasuk mewujudkan pos-pos tentera baharu di kawasan sempadan.
“Banyak pagar yang telah dipotong oleh kumpulan penyeludup, mungkin perlu dilihat juga dari segi pagar-pagar tersebut yang perlu dibaik pulih. Saya percaya perkara ini dalam tumpuan National Task Force,” katanya pada sidang akhbar harian di Kementerian Pertahanan di Kuala Lumpur, hari ini.
Dalam pada itu, beliau menyambut baik hasrat Thailand untuk bekerjasama dengan Malaysia dalam membendung penyeludupan di sempadan kedua-dua negara.
Ia susulan kematian seorang anggota Pasukan Gerakan Am (PGA), Koperal Baharuddin Ramli, 54 yang ditembak penyeludup manakala seorang lagi anggota, Koperal Norihan Tari cedera parah dalam insiden tembak-menembak di Tembok Sempadan Padang Besar, Perlis pada 24 November lalu. -K! ONLINE